
Εισαγωγικό κείμενο 


Η επιλογή να γραφτεί αυτό το έντυπο είχε ως στόχο να αναδειχθούν κάποιες απόψεις 
σε σχέση με τα μη ανθρώπινα ζώα, που σαν ζωντανά πλάσματα και μέρος της φύσης αφορούν 
άμεσα τον ελεύθερο τρόπο ζωής για τον οποίο αγωνιζόμαστε. Μέσα από αυτή την τοποθέτηση 
από μια αναρχική οπτική θα ήταν αντιφατικό να αναπαράγονται οι διαχωρισμοί του 
κυρίαρχου τρόπου ζωής μεταξύ του ανθρώπινου είδους και των άλλων ζωικών ειδών. Είναι 
προφανές ότι οι κάθε είδους διαχωρισμοί με βάση την υποτιθέμενη ανωτερότητα κάποιου 
από κάποιον άλλον δομούν εξουσιαστικές σχέσεις. Οπότε, παγιωμένες απόψεις που 
υποστηρίζουν ότι ο άνθρωπος είναι ανώτερος από τα άλλα ζώα επειδή έχει διαφορετικές 
ικανότητες ή ότι τα ζώα είναι ανώτερα από τα φυτά για παρόμοιους λόγους, αποτελούν ένα 
τρόπο σκέψης που δεν μπορεί να συνδεθεί με καμιά απελευθερωτική απόπειρα. Οι 
διαχωρισμοί περί ανωτερότητας και κατωτερότητας είναι η αντανάκλαση του τρόπου σκέψης 
και ζωής που διαμορφώνει η κυριαρχία. Μέσα από αυτά τα κείμενα γίνεται μια προσπάθεια 
να αναδειχθεί μια αντίληψη για τη φύση που να προωθεί την αρμονική και ελεύθερη 
συμβίωση του ανθρώπινου είδους με τον φυσικό κόσμο. 

θα ρωτούσε κάποιος, «γιατί ασχολείστε με τα ζώα ενώ οι άνθρωποι έχουν τόσα 
προβλήματα;» ή κάποιος άλλος θα εξέφραζε την άποψη ότι «το ζήτημα των ζώων» είναι ένα 
μερικό θέμα. Αυτές οι αντιλήψεις συνήθως προέρχονται από όσους δεν αντιλαμβάνονται ή 
δεν θέλουν να αντιληφθούν ότι όλα τα ζώα υπάρχουν για να ζουν ελεύθερα και όχι μέσα σε 
κλουβιά και αιχμάλωτα για να σφαγιάζονται και να βασανίζονται. Η μεγάλη πλειοψηφία των 
ανθρώπων σήμερα επηρεασμένοι από τον ανθρωποκεντρισμό, που είναι ένας βασικός 
ιδεολογικός άξονας του πολιτισμού, αγνοούν την συνολική γήινη πραγματικότητα βάζοντας 
τον άνθρωπο στο κέντρο του σύμπαντος. Γι' αυτό το λόγο είναι κάτι το αναμενόμενο να 
εκδηλώνονται διαφόρων ειδών άμυνες απέναντι σε απόψεις που αμφισβητούν την 
ανωτερότητα του ανθρώπινου είδους και την κυριαρχία του πολιτισμού. Οι άμυνες αυτές είναι 
αναμενόμενες, αφού αμφισβητούνται τα συμφέροντα που βασίζονται στην εκμετάλλευση των 
ζώων και της γης, και τα οποία συγκροτούν τον πολιτισμένο τρόπο ζωής. Επικρατεί η άποψη 
ότι για την ανθρώπινη ευζωία είναι αναπόφευκτο να εκμεταλλεύονται συστηματικά τα ζώα και 
τη γη και ότι η απελευθέρωση τους και η παύση αυτής της επιβολής θα σήμαινε την 
χειροτέρευση της ζωής των ανθρώπων. Σχεδόν με τον ίδιο τρόπο που δυσανασχετούν ή 
αντιδρούν κομμάτια της σύγχρονης κοινωνίας όταν θίγονται τα συμφέροντα τους από τις 
κοινωνικές ανισότητες, συμβαίνει επίσης όταν θίγεται το ζήτημα της απελευθέρωσης των 
ζώων και της γης ή της εκούσιας πρόθεσης για καταστροφή του πολιτισμού. Είναι δεδομένο 
ότι το μεγαλύτερο μέρος της σύγχρονης κοινωνίας ταυτίστηκε με τους ιδεολογικούς άξονες 
που συγκρατούν την κυριαρχία και τον πολιτισμό. Ακόμα και οι λεγόμενοι επαναστάτες κάθε 
τάσης έχουν ταυτιστεί σε μεγάλο βαθμό με αυτούς τους άξονες. Αυτό όμως δεν είναι κάτι που 
θα πρέπει να προκαλέσει την συναίνεση ή την οπισθοχώρηση μιας ολιστικής αντιμετώπισης 
των δομών της κυριαρχίας, αλλά θα πρέπει να γίνει συνείδηση ότι υπάρχουν πολλές μάχες να 
δοθούν. Η πραγματικότητα είναι ότι δεν είναι εύκολο η ανθρώπινη σκέψη να βγει από τον 
βούρκο που την βύθισε η κυριαρχία του πολιτισμού και οι ιδεολογίες της και ένας βασικός 
λόγος είναι ότι οι σημερινοί άνθρωποι που αποτελούμε την σύγχρονη κοινωνία απ' την μέρα 
που γεννηθήκαμε είμαστε εξαρτημένοι για να ζήσουμε από αυτή (την κυριαρχία του 
πολιτισμού). 

Σε σχέση με το αρχικό ερώτημα είναι εύλογο ότι ο καθένας μπορεί να ασχολείται με 
ότι θέλει ανεξάρτητα με το τι πιστεύουν οι άλλοι, όμως αποτελεί γεγονός ότι η εκμετάλλευση 
και ο βασανισμός των ζώων είναι τόσο διάχυτα και κάνουν την εμφάνιση τους διαρκώς στον 
εκπολιτισμένο κόσμο. Αυτό βέβαια μπορούν να το αναγνωρίσουν όσοι κάνουν τον κόπο να 
βλέπουν πίσω από τις εικόνες που συναντούν στην καθημερινότητα τους ή βλέπουν πίσω από 
ό,τι καταναλώνουν και απ' ό,τι πουλιέται στα σουπερμάρκετ ή που τους σερβίρουν τα 
εστιατόρια (δηλαδή τι διαδικασίες απαιτούνται για την παραγωγή και τι συνέπειες έχουν). 

Η όλη ενασχόληση με το ζήτημα αυτό δεν προέρχεται απόλυτα από μια 
συναισθηματικού τύπου προσέγγιση ή λόγω υπερβολικής αγάπης προς τα ζώα, αλλά μέσα από 
μια συνολική προσέγγιση του έντονα εξουσιαστικού τρόπου ζωής που μας περιβάλλει και της 
προοπτικής του αγώνα για απελευθέρωση. Κομμάτι αυτής της προοπτικής είναι και η 
ταυτόχρονη παρότρυνση- πρόκληση της ενσυναίσθησης προς τις άλλες μορφές ζωής σε 
άλλους ανθρώπους. Δεν επιχειρείται όμως μια συναισθηματική επίκληση για συμπάθεια προς 
τα «καημένα ζωάκια» από το βάραθρο της πολιτισμένης φιλευσπλαχνίας. Όλα αυτά βέβαια 
χωρίς να αποκλείεται το συναίσθημα, που αποτελεί μια φυσική πραγματικότητα για τον ζωικό 
κόσμο (ίσως και για τα φυτά), προς χάριν μιας στείρας πολιτικής αντιμετώπισης του 
ζητήματος, η πολιτική είναι εκείνη που μας αποξενώνει από τη ζωική μας ύπαρξη και η 
απευαισθητοποίηση έχει ως στόχο την ενίσχυση της λογικής, πάνω στην οποία δομήθηκε ο 
τεχνολογικός κόσμος. 

Η ύπαρξη ενός συστήματος που επιβάλλεται ολοκληρωτικά σε ανθρώπινα ζώα και μη 
απαιτεί ένα ολιστικό τρόπο αντιμετώπισης, πολύπλευρη αναζήτηση και πολύμορφο αγώνα. Οι 
μερικές αναλύσεις, οι διαχωρισμοί και οι αγκυλώσεις σε -ισμούς δεν μπορούν να οδηγήσουν 
έτσι κι αλλιώς σε ένα ελεύθερο-φυσικό τρόπο ζωής ή να υπερασπίσουν τον φυσικό κόσμο από 
την επέλαση του πολιτισμού. 

Η έννοια της λέξης «ζώο» θα μπορούσε στην κυριολεξία να συμπεριλαμβάνει όλους 
τους ζωικούς οργανισμούς από μικρά έντομα, στρείδια, αγελάδες μέχρι και τον άνθρωπο. Θα 
ήταν πιο σωστό να αναφέρεται η λέξη ζώα και να εννοείται ότι μέσα σε αυτά 
συμπεριλαμβάνεται και ο άνθρωπος έτσι ώστε να μην αναδεικνύεται κάποιος διαχωρισμός. 
Παρ' όλα αυτά όμως σε κάποια σημεία μπορεί στο κείμενο να αναφέρεται η λέξη ζώα 
εννοώντας μόνο τα μη ανθρώπινα ζώα για λόγους διατύπωσης και όχι ως αιτία διαχωρισμού. 

Η τοποθέτηση αυτή γίνεται στην προοπτική της ολικής απελευθέρωσης με την έννοια 
ότι για να υπάρξει μια ελεύθερη κατάσταση όχι μόνο θα πρέπει να καταστραφούν οι 
εξουσιαστικές σχέσεις και δομές μεταξύ των ανθρώπων, αλλά και να επανασυνδεθούν οι 
άνθρωποι με τον φυσικό κόσμο σε ένα συμβιωτικό τρόπο ζωής. Έτσι το κράτος και ο 
πολιτισμός ως εξουσιαστικά μορφώματα θα πρέπει να καταστραφούν. Οπότε μιλάμε για ολική 
απελευθέρωση μέσα από αυτήν την οπτική και όχι μέσα από μια στενά βίγκαν, αντισπισιστική 
ή φεμινιστική ανάλυση. 

Οι καθημερινές φυσικές κινήσεις του ανθρώπου επιφέρουν έτσι κι αλλιώς τη 
θανάτωση δισεκατομμυρίων ζωικών μικροοργανισμών αλλά και μη ζωικών, αυτή όμως είναι 
μια φυσική κατάσταση όπως είναι κατανοητό σε όλους. Αυτό το φυσικό γεγονός δεν έχει 
καμία σχέση με τις ανθρώπινες δραστηριότητες στα πλαίσια του πολιτισμού που 
εξολοθρεύουν μαζικά τα ζωικά είδη και τους βιοτόπους. Ζώντας μέσα στο τεχνικό σύστημα 
του πολιτισμού ο άνθρωπος πέρα από τις φυσικές του κινήσεις και δραστηριότητες 
παρεμβαίνει στη φύση με αντιθετικό και επιθετικό τρόπο προς τις διεργασίες της και τον 

φυσικό κύκλο της ζωής των βιοτόπων της. Αυτός ο αντι-φυσικός τρόπος ζωής 
συμπεριλαμβάνει προφανώς όλες τις διαδικασίες της συστηματοποιημένης εξημέρωσης, το 
βιομηχανικό σύστημα συνολικά, τα μέσα μεταφοράς που είναι μέρος του, τη ζωή στις πόλεις, 
τη βιομηχανία γούνας, την κτηνοτροφία και τόσες άλλες διαδικασίες και πρακτικές. Επομένως 
στοχοποιείται ο πολιτισμός ως σύστημα και οι διαδικασίες εξημέρωσης συνολικά, επειδή 
λόγω αυτών ο άνθρωπος δεν ζει σε αρμονία και ελευθερία στον φυσικό κύκλο της ζωής, αλλά 
αντίθετα τον καταστρέφει, βασανίζοντας άλλα πλάσματα ανθρώπινα και μη. 

Η φυτοφαγία, έτσι όπως παρουσιάζεται, δεν αποτελεί την καθοριστική λύση για 
τίποτα, αλλά προτείνεται ως μια εύκολα επιτεύξιμη στάση ζωής που μπορεί να κρατήσει 
κάποιος εντός του πολιτισμού και που δεν είναι η μοναδική. Κάποιος μπορεί να επιλέξει να 
κάνει κάτι άλλο κοντινό στη φυτοφαγία ή διαφορετικό με βάση ένα ολιστικό σκεπτικό και τις 
ιδιαιτερότητες της ζωής του. Επειδή η προοπτική της ολικής απελευθέρωσης θα πρέπει να 
συνδέεται από όσους την υποστηρίζουν με μια σταθερή ροπή με οποιοδήποτε τρόπο προς τον 
τελικό σκοπό της και σε σύμπνοια με τις ιδέες που την πλαισιώνουν. Το να είσαι συνολικά 
ενάντια στην κυριαρχία και τον πολιτισμό σημαίνει ότι είσαι ενάντια στις διαδικασίες, τους 
θεσμούς και τις νοοτροπίες που τα αναπαράγουν. Η συστηματοποιημένη εκμετάλλευση των 
ζώων είναι κομμάτι της εξουσιαστικής κατάστασης στην οποία ζούμε, γι' αυτό κάποιος είναι 
θεμιτό να απέχει από ό,τι αναπαράγει την εκμετάλλευση των ζώων, παράλληλα με την 
εναντίωση του συνολικά στην κυριαρχία. 

Η δόμηση ίου πολιτισμού και η εξόντωση των ζωικών ειδών 

Όταν μια ομάδα ή κοινότητα ανθρώπων ζει χωρίς την επιβολή του κράτους, την 
συστηματοποιημένη εξημέρωση της φύσης και τον έντονο καταμερισμό των καθημερινών 
δραστηριοτήτων της, τότε μπορούμε να πούμε ότι αυτοί οι άνθρωποι έχουν ένα αρχέγονο 
φυσικό τρόπο ζωής. Αυτή η φυσική κατάσταση ήταν (και είναι ακόμα σε κάποιες περιπτώσεις) 
ο τρόπος που έζησαν οι άνθρωποι από τότε που υπάρχουν μέχρι και την εμφάνιση ή καλύτερα 
την επιβολή των πρώτων πόλεων κρατών πριν μερικές χιλιάδες χρόνια σε ορισμένα μόνο 
σημεία της Γης. Η συγκρότηση της μαζικής κοινωνίας και η τεχνική πρόοδος είναι βασικές 
αιτίες που σήμερα ο πολιτισμός εξαπλώθηκε σε όλο τον κόσμο. Είναι γεγονός ότι ο 
πολιτισμένος άνθρωπος έχει εντελώς διαφορετική σχέση με τον φυσικό κόσμο απ' αυτή που 
έχει ο άνθρωπος της φύσης (απολίτιστος, άγριος). Για να καλύπτονται οι καθημερινές ανάγκες 
του πολιτισμένου ανθρώπου (διατροφή, μετακινήσεις, ψυχαγωγία, επικοινωνία, στέγη) ο 
φυσικός κόσμος εξοντώνεται βάναυσα. Ειδικά ο σύγχρονος πολιτισμός με τις τεράστιες πόλεις 
του είναι ένα κατασκεύασμα εξαιρετικά καταστροφικό προς τη βιόσφαιρα που μέρος της είναι 
και τα ζωικά είδη. Ο απολίτιστος άνθρωπος ζει ως μέρος της φύσης, συνεπώς με ένα εντελώς 
διαφορετικό τρόπο ζωής από τον πολιτισμένο άνθρωπο που δεν ζει σαν μέρος της φύσης αλλά 
σαν ιδιοκτήτης της καταστέλλοντας παράλληλα τη ζωικότητα του. 

Αναμφίβολα οι λόγοι, οι τρόποι και τα μέσα που ο πολιτισμός επεμβαίνει στη ζωή 
των μη ανθρώπινων ζώων δεν περιορίζονται στα στενά πλαίσια της κάλυψης των φυσικών 
διατροφικών και ενδυματολογικών αναγκών των ανθρώπων. Εξαρχής ο πολιτισμός για να 
δομηθεί βασίστηκε στην συστηματοποιημένη εξημέρωση και εκμετάλλευση των ζωικών ειδών, 
αλλά πέρα απ' αυτό τους τελευταίους αιώνες και ειδικά τις τελευταίες δεκαετίες προέκυψαν 
πολλά άλλα δεδομένα. Σήμερα λοιπόν με την ύπαρξη του και μόνο το βιομηχανικό σύστημα 
επεμβαίνει στη ζωή των ζώων ή τα εξοντώνει μαζικά και άμεσα. 

Οι διατροφικές ανάγκες των ανθρώπων έτσι όπως διαμορφώθηκαν στον Δυτικό 
πολιτισμό συμπλέκονται σε ένα σύνολο από θεσμούς, στερεότυπα και συμφέροντα. Η 
βιομηχανία παραγωγής κρέατος είναι μια αντι-φυσική διαδικασία που δεν μπορεί να 
διαχωριστεί από την εκμηχάνιση της παραγωγής. Η λεγάμενη βιομηχανική επανάσταση ήταν 
μια βασική αιτία για την διαμόρφωση μιας έντονα ανταγωνιστικής οικονομίας, τη διόγκωση 
της μαζικής παραγωγής και την εξάρτηση μεγάλου πληθυσμού ανθρώπων από τον 
καταναλωτισμό και πιο συγκεκριμένα από την κατανάλωση μεγάλων ποσοτήτων κρέατος και 
άλλων ζωικών παράγωγων. 

Δίχως τις τεχνολογικές εφαρμογές στο γεωργικό τομέα θα ήταν αδύνατο να 
κρατούνται φυλακισμένα και να σφάζονται τόσες δεκάδες δισεκατομμύρια ζώα κάθε χρόνο. 
Τα γεωργικά μηχανήματα, τα πετροχημικά λιπάσματα και εντομοκτόνα, ο τομέας των 
μεταφορών, το αρδευτικό σύστημα (φράγματα, εκτροπή ποταμών), εκτόξευσαν την παραγωγή 
τροφής που είναι απαραίτητη για την συντήρηση των πολυάριθμων σύγχρονων 
κτηνοτροφικών μονάδων. Γίνεται πασιφανές ότι οι τεχνολογικές εφαρμογές, προωθημένες και 
παραγόμενες από το εξουσιαστικό σύμπλεγμα του πολιτισμού, είναι άμεσα συνυφασμένες με 
τη παραγωγή κρέατος και άλλων ζωικών παράγωγων. Επιπρόσθετα πολύ βασικό είναι το ότι η 
συστηματοποιημένη γεωργική παραγωγή καταστρέφει τους βιότοπους που ζούνε ελεύθερα 
πολλά ζωικά είδη. 

Η εξάρτηση των ανθρώπων από τις βιομηχανικές διαδικασίες καθορίζει επίσης τις 
όποιες ανάγκες ένδυσης και υπόδησης τους. Η αλλοτρίωση του καταναλωτή από την 
διαδικασία της παραγωγής παρέχει επιπλέον την ψευδαίσθηση ότι τα καταναλωτικά προϊόντα 
δεν εμπεριέχουν κατά την παράγωγή τους το γεγονός του κατά συρροή βασανισμού. Έτσι και 
αλλιώς η συγκρότηση της σύγχρονης μαζικής κοινωνίας βασίζεται στην πλήρη αλλοτρίωση της 
από τη φύση και τους ρυθμούς της, πράγμα που την διαφοροποιεί από προηγούμενες 
κοινωνικές συνθήκες κατά τις οποίες οι άνθρωποι φρόντιζαν για την ενδυμασία τους χωρίς τη 
διαμεσολάβηση κάποιου συστήματος και ειδικότερα αιματοκυλισμένων βιομηχανιών όπως 
της βυρσοδεψίας και της γουνοποιίας. Η γουνοποιία και η βυρσοδεψία είναι βιομηχανίες που 
επεκτείνονται σε όλο τον κόσμο εκτρέφοντας εκατομμύρια ζώα κάθε χρόνο για να τα 
οδηγήσουν στη σφαγή και να επεξεργαστούν το δέρμα τους(ή σκοτώνοντας τα μέσω του 
κυνηγιού). Το βιομηχανικό σύστημα και η μαζική κατανάλωση είναι ένας βασικός παράγοντας 
για να διαιωνίζεται αυτή η κατάσταση σε τόσο μεγάλο βαθμό. Βέβαια και πριν τον 18° αιώνα 
οι γούνες των ζώων στο Νέο Κόσμο ήταν για τούς πολιτισμένους Ευρωπαίους αποικιοκράτες 
το «πετρέλαιο» της εποχής. Ακόμα η γούνα των ζώων φοριόταν ως τρόπαιο που επιδείκνυε 
την καθυπόταξη του άγριου ζωικού κόσμου και την δήθεν ανωτερότητα των πολιτισμένων 
έναντι των «βαρβάρων» και της φύσης. 

Η επιστημονική μεθοδολογία και σκέψη βρίσκονται στη βάση του Δυτικού 
πολιτισμού. Τα μη ανθρώπινα ζώα άλλα σε κάποιες περιπτώσεις και τα ανθρώπινα 
χρησιμέυσαν ως αναλώσιμη πρώτη ύλη για τα πειράματα των επιστημόνων. Είναι γνωστό 
επίσης ότι τα πιο πολλά προϊόντα που χρησιμοποιούνται σε καθημερινή βάση σε ένα σπίτι 
έχουν δοκιμαστεί σε ζώα για να διαπιστωθεί η ασφαλής χρήση και εγκυρότητα τους για 
κατανάλωση από ανθρώπους. Για παράδειγμα επιστήμονες εξαναγκάζουν ζώα να καταπίνουν 
χλωρίνη ή σαμπουάν, ή ακόμα τους κάνουν απόσταξη τοξικών ουσιών σε γυμνό μάτι. Τα 
βιομηχανικά φάρμακα επίσης δοκιμάζονται πρώτα σε μη ανθρώπινα ζώα πριν 
κυκλοφορήσουν στην αγορά. Οι πρακτικές ευγονικής και γενετικής τροποποίησης των ζωικών 
ειδών είναι μια συνεχής δραστηριότητα σε πολλά πειραματικά κέντρα, όπως και τα πειράματα 
των συμπεριφοριστών. 

Οι λεγόμενοι ζωολογικοί κήποι αποτελούν στην ουσία φυλακές για τα εναπομείναντα 
άγρια ζώα. Η ψευδαίσθηση και το ιδεολόγημα της ανωτερότητας του ανθρώπου προς τα άλλα 
ζώα παρακινεί και δικαιολογεί την αιχμαλωσία και την εξόντωση τους αλλά και την αλαζονεία 
του πολιτισμού, που χρησιμοποιεί ως αξιοθέατο αιχμάλωτα ζώα. Άλλωστε ο πολιτισμός 
δομήθηκε με απόψεις σαν αυτή του Αριστοτέλη: «Τα φυτά των ζώων ένεκεν εστί καί τα ζώα 
των ανθρώπωνχάρίν» (Τα φυτά υπάρχουν για τα ζώα και τα ζώα για χάρη των ανθρώπων). Ας 
μην ξεχνάμε ότι σε ζωολογικούς κήπους εκτίθονταν ακόμα και άνθρωποι που για τους 
Δυτικοευρωπαίους κατακτητές και αποικιοκράτες δεν ταυτίζονταν με το πρότυπο ανθρώπου 
που θεωρούσαν σαν «κανονικό». Σίγουρα όμως ποτέ στο παρελθόν σε κανένα άλλο πολιτισμό 
δεν υπήρχαν τόσοι πολλοί ζωολογικοί κήποι, θαλάσσια ή χερσαία περιβαλλοντικά πάρκα και 
τόσα πολλά κλουβιά. Η δύναμη της τεχνικής του σύγχρονου πολιτισμού προστέθηκε στις 
ιδεοληψίες περί ανωτερότητας του ανθρώπινου είδους, με αποτέλεσμα να είναι εφικτό να 
υπάρχουν σε παγκόσμιο επίπεδο χιλιάδες ζωολογικοί κήποι. 

Επιπλέον ο σύγχρονος τρόπος ζωής βασίζεται στην εμπορευματοποίηση του φυσικού 
κόσμου όπως και κάθε πτυχής της ανθρώπινης δραστηριότητας. Το χρήμα ρυθμίζει τη 
λειτουργία των πολιτισμένων διαδικασιών. Το χρήμα είναι συνήθως το βασικό κίνητρο για να 

σκοτώνονται τα μη ανθρώπινα ζώα. Είναι γνωστό ότι ρινόκεροι και ελέφαντες σκοτώνονται για 
να παρθούν αντίστοιχα τα κέρατα και οι χαυλιόδοντες τους τα οποία πωλούνται στη συνέχεια. 
Την ίδια τύχη έχουν πολυάριθμα άγρια ζώα για να παρθεί η γούνα τους ή το κεφάλι τους για 
να βαλσαμωθεί ως διακοσμητικό αντικείμενο σε κάποιο σαλόνι. Με κίνητρο το χρήμα λοιπόν 
και με μέσο τον σύγχρονο οπλισμό και τα μέσα μεταφοράς τα εμπορικά κυκλώματα μπορούν 
να εξοντώνουν πολυάριθμα άγρια ζώα αρκετά εύκολα. 

Ένα άλλο φαινόμενο εχθρότητας προς την ελεύθερη ύπαρξη των μη ανθρώπινων 
ζώων προέρχεται από κτηνοτρόφους που δηλητηριάζουν «ό,τι κινείται» έξω απ' τα κλουβιά 
τους με πρόσχημα την προστασία της «ιδιοκτησίας» τους (δηλαδή τα ζώα που κρατάνε 
αιχμάλωτα). Η εγκατάσταση κτηνοτροφικών μονάδων αλλά και η γενικότερη επέκταση των 
ανθρώπινων εγκαταστάσεων και γεωργικών δραστηριοτήτων ωθούν τα ζώα που ζουν 
ελεύθερα να επιτίθενται στις κτηνοτροφικές μονάδες ενίοτε για να τραφούν. Αυτή η 
κατάσταση έρχεται ως συνέπεια της διατάραξης της ισορροπίας των φυσικών βιοτόπων. Το 
αποτέλεσμα είναι η εξόντωση και όσων ζώων είναι εκτός και όσων είναι εντός των 
κτηνοτροφικών κελιών. Με τον ίδιο τρόπο λειτουργούν και κάποιοι κυνηγοί όταν θέλουν να 
αυξήσουν τον πληθυσμό του είδους που έθεσαν ως υποψήφιο θήραμα τους. Δηλητηριάζοντας 
για παράδειγμα τα σαρκοφάγα ζώα προσπαθούν να αυξήσουν τον πληθυσμό των φυτοφάγων 
ζώων σε μια περιοχή. Εν τέλη ένας ανελέητος πόλεμος εξαπολύθηκε στα μη ανθρώπινα ζώα 
από απλούς κτηνοτρόφους και κυνηγούς ως μια λειτουργική πρακτική για να εξασφαλίζουν τα 
συμφέροντα τους. Εκτός απ' αυτούς όμως υπάρχουν επίσης και οι «βρικόλακες» που 
δηλητηριάζουν τα ζώα επειδή δεν τους αρέσει να τα βλέπουν ή τους χαλάνε τη μόστρα του 
πολιτισμένου τοπίου που πρέπει να φαίνεται καθαρό και αποστειρωμένο ενώ το ίδιο μολύνει 
τη φύση. 

Το κυνήγι, ως χόμπι, και με τον σύγχρονο οπλικό εξοπλισμό είναι μια δραστηριότητα 
που μπορεί να προκαλέσει από μηδαμινές έως και καταστροφικές επιπτώσεις στα ζωικά είδη 
και στους φυσικούς βιοτόπους. Σήμερα κατέληξε μια απεχθής δραστηριότητα αφού ως επί το 
πλείστον δεν βασίζεται σε μια οικοσοφία για την βιωσιμότητα του φυσικού κόσμου και ούτε 
έχει ως στόχο την κάλυψη κάποιων βασικών αναγκών αλλά τη διασκέδαση μέσα από την 
θανάτωση μη ανθρώπινων ζώων, παράλληλα με την αφθονία που παρέχει το βιομηχανικό 
σύστημα. Η αιχμαλωσία ζώων με παγίδες ή η εξαρχής θανάτωση τους με σφαίρες με στόχο την 
πώληση τους, είναι μια επιπλέον διαστρέβλωση μιας αρχέγονης δραστηριότητας. Θα είχε 
κάποια βάση το κυνήγι μόνο αν ήταν μέρος μια συνολικής αντίληψης και στηριγμένο πάνω 
στην γνώση της φυσικής ισορροπίας του εκάστοτε βιότοπου (που και πάλι υπάρχουν πολλά να 
ειπωθούν). Ο πολιτισμός σήμερα παρέχει τα μέσα για εύκολη θανάτωση ζώων στο κυνήγι 
κατασκευασμένα μέσω ενός ολόκληρου κοινωνικού συστήματος κάτι που οι ανθρώπινες 
απολίτιστες ομαδοποιήσεις δεν είχαν, οπότε οι δύο περιπτώσεις διαφέρουν ουσιαστικά. 

Η επέκταση του οδικού δικτύου έχει και αυτή τις τραγικές της συνέπειες στην φυσική- 
ελεύθερη ζωή των ζώων. Ένας μεγάλος αριθμός μη ανθρώπινων ζώων σκοτώνεται στους 
δρόμους, ενώ όλο και πιο απομακρυσμένα μέρη γίνονται προσιτά από τον πολιτισμό που τα 
αλλοιώνει και τα καταστρέφει. Έτσι μειώνονται οι βιότοποι στους οποίους μπορούν τα ζώα 
(συμπεριλαμβανομένου και των ανθρώπων) να ζήσουν ελεύθερα και να έχουν μια φυσική 
ζωή. Όσο ο πολιτισμός επεκτείνεται τόσο η ζωή των ζώων απειλείται πιο έντονα και στερείται 
η ελευθερία των κινήσεώντους. 

Η αιχμαλωσία, ο βασανισμός και η εκπαίδευση ζώων για παραστάσεις σε τσίρκο, για 
ιπποδρομικούς αγώνες, ταυρομαχίες ή σόου σε πισίνες είναι και αυτά μερικά από τα νοσηρά 
επιτεύγματα και θεάματα του πολιτισμένου τρόπου ζωής. Τέτοια θεάματα βρίσκουν ουκ 
ολίγους χειροκροτητές και θαυμαστές κάτι που προκαλεί πιο έντονα την απέχθεια κάποιου 
ελεύθερα σκεπτόμενου. Η εκπαίδευση των ανθρώπων στα σχολεία έχει κάποια κοινά με αυτό 
το θέμα, αφού όπως και στα τσίρκο τα άλλα ζώα έτσι και οι άνθρωποι εκπαιδεύονται για να 
υπηρετήσουν το τεχνικό σύστημα επιβιώνοντας μέσα στο εξουσιαστικό πλέγμα σχέσεων του 
πολιτισμού. 

Η συστηματοποιημένη εξημέρωση της φύσης και η μεταφορά των δραστηριοτήτων 
και της ζωής των ανθρώπων εντός των πόλεων οδήγησε στην αναπαραγωγή ενός μεγάλου 
πληθυσμού ζώων όπως των σκύλων και των γάτων. Για την διατροφή αυτών των ζώων 
προφανώς και απαιτείται η θυσία άλλων ζώων για την παραγωγή ζωοτροφών. Τα κατοικίδια 
αυτά ζώα υπόκεινται αναγκαστικά σε ένα σύνολο από περιορισμούς σε σχέση με τις φυσικές 
τους ανάγκες και ένστικτα (κίνηση, αναπαραγωγή, συναναστροφή), αυτό έχει ως αποτέλεσμα 
την περεταίρω εξημέρωση και εξάρτηση τους από τις δραστηριότητες των ανθρώπων και τον 
πολιτισμό. Ένας φαύλος κύκλος εξάρτησης και καταπίεσης διογκώνεται όσο οι άνθρωποι 
συνεχίζουν να ακολουθούν τις προσταγές της κυριαρχίας και συντηρείται ο αντι-φυσικός 
τρόπος ζωής. Μέσα σε αυτή την αλλοτριωμένη κατάσταση άνοιξαν τα λεγάμενα ρθΐ εόορ που 
αποσκοπούν στο χρηματικό κέρδος πουλώντας αιχμάλωτα ζώα που πολλά εξ αυτών έχουν 
αποσπαστεί βίαια από τον φυσικό τους βιότοπο που ζούσαν ελεύθερα ή αναπαράχθηκαν 
κάτω από άθλιες συνθήκες σε κλουβιά. 

Οι δραστηριότητες που συντηρούν τον πολιτισμό καταστρέφουν τον φυσικό κόσμο 
και συνεπώς τα ζωικά είδη. Τα ορυχεία, οι εξορύξεις μετάλλων και καύσιμων υλών, η 
παραγωγή σκουπιδιών, η λειτουργία εργοστασίων, οι αποψιλώσεις δασών, η επέκταση της 
γεωργίας, οι στρατιωτικές ασκήσεις και οι πόλεμοι, οι ίδιες οι κτηνοτροφικές μονάδες, η 
ύπαρξη των πόλεων εξαρχής και τόσα άλλα καταστρέφουν τους βιότοπους που ζουν τα ζώα 
δηλαδή τους φυσικούς τόπους που ζουν ελεύθερα. Πολλά τροπικά δάση όπως του Βόρνεο, 
της Σουμάτρας και του Αμαζόνιου καταστρέφονται για την παραγωγή χαρτιού, βιοκαυσίμων, 
φοινικέλαιου και άλλων προϊόντων εξοντώνοντας πολλά είδη άγριων ζώων που κάποια εξ 
αυτών τείνουν προς την εξαφάνιση τους. 

Οι ωκεανοί είναι ένας κόσμος άγνωστος ακόμα ως σύνολο στην σύγχρονη επιστήμη, ο 
οποίος συντηρεί ένα τεράστιο αριθμό ζωικών και φυτικών ειδών τα οποία δεν έχουν καν 
καταγραφεί από τον άνθρωπο. Τα σύγχρονα τεχνολογικά μέσα ψαρέματος, το εμπόριο δια 
θαλάσσης και οι μετακινήσεις των ανθρώπων στη θάλασσα με πλοία έχουν καταστροφικές 
επιπτώσεις για αυτή και τη ζωή που υπάρχει μέσα της. Οι μηχανότρατες και τα εκρηκτικά για 
ψάρεμα, σε συνδυασμό με την υπερκατανάλωση και το οικονομικό σύστημα συνολικά 
προωθούν με ταχύτατους ρυθμούς την καταστροφή της θαλάσσιας ζωής. Οι τουριστικές 
υποδομές είναι επίσης ένας σοβαρός παράγοντας για την καταστροφή των άγριων 
υγροβιότοπων και ειδικότερα των ακτογραμμών. 

Τα ζώα ζουν ελεύθερα στις λίμνες, τα ποτάμια, τη θάλασσα, τα βουνά, τα δάση όλα 
αυτά που ο πολιτισμός καταστρέφει. Συνεπώς η ελεύθερη ύπαρξη των ζωικών ειδών έχει 
άμεση σχέση με τη βιωσιμότητα και την ελευθερία συνολικά του φυσικού κόσμου. Η 
εκμετάλλευση και η εξόντωση των ζωικών ειδών προέρχεται από τις πρακτικές του πολιτισμού 
που για να υπάρχει πρέπει να αναπτύσσεται αδιάκοπα καταστρέφοντας την φύση, 

υποτάσσοντας και εξοντώνοντας μη ανθρώπινα ζώα και εξαρτώντας αδιάκοπα ανθρώπους 
μαζί του. 


Το Βιομηχανικό σφαγείο 

Η μαζική κοινωνία, και όχι η ελεύθερη κοινότητα, διαρθρώθηκε με βάση την 
μαζοποίηση και την ομογενοποίηση διαφορετικών ανθρώπινων ομάδων με την επιβολή της 
οργανωμένης εξουσίας και του κράτους. Αυτά είναι κάποια γεγονότα που οι άνθρωποι δεν 
είχαν συναντήσει στη μακραίωνη φυσική τους κατάσταση. Η εξημέρωση στοιχείων της φύσης, 
η αιχμαλωσία και η εκτροφή ζώων ήταν επίσης κάτι άγνωστο για το μακρύ παρελθόν του 
ανθρώπινου είδους αλλά απαραίτητο γεγονός για την δόμηση του κράτους. Η κυριαρχία 
παράλληλα με την επεκτατική της τάση διαιώνισε τους παράγοντες εκείνους που εξυπηρετούν 
την ύπαρξη της. Όπως οι θεσμοί του κράτους προπαγανδίστηκαν ως αναγκαίοι για διάφορους 
λόγους (πχ. ασφάλεια, οργάνωση, πρόοδος) έτσι και η κτηνοτροφία δεν θα μπορούσε να 
δικαιολογηθεί στα μυαλά των ανθρώπων χωρίς τα απαραίτητα επινοήματα που δεν υπήρχαν 
πριν. Η συστηματοποιημένη εκμετάλλευση της φύσης και η κτηνοτροφία είναι αναπόσπαστο 
κομμάτι του πολιτισμού, της ύπαρξης του κράτους και της μαζικής κοινωνικής συγκρότησης. 
Βέβαια κτηνοτροφία μπορεί να αναπτύξει σήμερα και μια κοινότητα χωρίς την επιβολή του 
κράτους, αυτό οφείλεται όμως στην εξάρτηση από μια διαδικασία (την κτηνοτροφία εν 
προκειμένω) που επέβαλε η επέκταση του πολιτισμού. 

Δεν είναι τυχαία η ύπαρξη των πεδίων μάχης με την ύπαρξη σφαγείων. Φτάνοντας 
στη σύγχρονη εποχή μπορεί να γίνει εύκολα μια συσχέτιση μεταξύ της γενικότερης εικόνας του 
Δυτικού πολιτισμού με την εκμετάλλευση των ζώων. Για παράδειγμα δεν είναι τυχαίο το ότι 
υπήρξαν στρατόπεδα καταναγκαστικής εργασίας και εξόντωσης σαν αυτά της Ναζιστικής 
Γερμανίας, της ΕΣΣΔ ή της Ιαπωνίας και άλλα παρόμοια σφαγεία σε όλο τον κόσμο παράλληλα 
με την εντατικοποίηση της εκμετάλλευσης των ζώων. Αυτά τα φαινόμενα αιχμαλωσίας και 
στυγνής εκμετάλλευσης μπορούν να ειδωθούν ως αναμενόμενο γεγονός σε ένα πολιτισμό που 
περνούσε πρωτοφανείς φάσεις διόγκωσης και ενοποίησης και που βασίζεται πάνω στην 
ακραία βιομηχανική εκμετάλλευσή κάθε φυσικού στοιχείου. Ας μην ξεχνάμε άλλωστε ότι οι 
βάσεις του σύγχρονου Δυτικού πολιτισμού βρίσκονται στην αποικιοκρατία, τη δουλεία, την 
γενοκτονία δεκάδων εκατομμυρίων ινδιάνων και ιθαγενών της Αφρικής και της Ωκεανίας. Η 
οικοδόμηση φυλακών, σχολικών συγκροτημάτων και κάθε είδους ιδρυμάτων σχετίζεται με μια 
παράλληλη τάση όξυνσης της εκμετάλλευσης των φυσικών δυνάμεων της Γης για την 
καθιέρωση του πολιτισμού σε όλο και περισσότερους ανθρώπους και μεγαλύτερες εκτάσεις 
γης. Δεν είναι άσχετη η ύπαρξη όλων αυτών των βιομηχανιών παραγωγής κρέατος με την 
παράλληλη δόμηση εκατομμυρίων άλλων ιδρυμάτων πάνω στη Γη και την διόγκωση του μέγα- 
ιδρύματος της πόλης. Κάθε άλλο, τα σύγχρονα βιομηχανικά σφαγεία και οι τεράστιες φάρμες 
ταυτίζονται απόλυτα με αυτή την γενικότερη τάση που έχει ο σύγχρονος πολιτισμός για 
κυριάρχηση, εξάρτηση, σφαγή και αιχμαλωσία, μόνο που σε όλη αυτή την κατάσταση τα μη 
ανθρώπινα ζώα είναι πιο «άτυχα» επειδή οι κοινωνικές ιδεοληψίες περί της κατωτερότητας 
τους είναι πιο ισχυρές απ' ότι για τους διωκόμενους ή εξουσιαζόμενους ανθρώπους. Άλλωστε 
αν γκρεμιζόντουσαν αυτές οι αντιλήψεις περί της ανθρώπινης ανωτερότητας έναντι του 

φυσικού κόσμου τότε και ολόκληρο το οικοδόμημα του πολιτισμού δεν θα είχε που να 
στηριχτεί και τα συμφέροντα των πολιτισμένων είτε είναι μικρά είτε είναι μεγάλα θα 
κατέρρεαν. Εύστοχα επεσήμανε ο Τέοντορ Αντόρνο με τη γνωστή του φράση: «Το Άουσβίτς 
ξεκινά κάϋε φορά που κάποιος κοιτά ένα σφαγείο και σκέφτεται πως είναι μόνο ζώα». 

Απ' όπου και αν παρατηρήσει κανείς την πορεία του πολιτισμού θα δει μαζικές 
σφαγές σε διάφορα σημεία του πλανήτη και σε διάφορες χρονικές περιόδους. Ο πολιτισμός 
είναι ένα σφαγείο από μόνος του και τα βιομηχανικά σφαγεία μη ανθρώπινων ζώων είναι ένα 
κομμάτι αυτού του αλλοτριωμένου από τη φύση και βασισμένου στο τεχνικό σύστημα τρόπου 
ζωής. 

Η κυριαρχία εκμεταλλεύτηκε στο έπακρο την ανασφάλεια που προκάλεσε η ίδια στον 
άνθρωπο αποκόπτοντας τον από την αρχέγονη αρμονική συμβίωση που είχε με τη φύση. Ο 
πόλεμος «όλων εναντίων όλων» και η «επικράτηση του ισχυρότερου» που δήθεν κυριαρχεί 
στη φύση επινοήθηκε για να δικαιολογήσει την δόμηση του κράτους και συνεπακόλουθα την 
ύπαρξη των υπόλοιπων δομών του πολιτισμού συμπεριλαμβανομένης της κτηνοτροφίας και 
των βιομηχανικών σφαγείων. 

Από την συστηματοποιημένη εξημέρωση κάποιων ζώων μέχρι τα βιομηχανικά 
σφαγεία και την πιθανή συνολική εξόντωση των ζωικών ειδών οι ανθρωποκεντριστές βλέπουν 
μόνο φυσικά γεγονότα και φυσική εξέλιξη των δήθεν απόλυτα ανταγωνιστικών σχέσεων 
μεταξύ των ειδών. Η διαστρέβλωση της πραγματικότητας σε σχέση με τις φυσικές εξελικτικές 
διεργασίες -που μόνο σε αυτές μπορεί να βιωθεί η ελευθερία- είναι η πιο χυδαία πλευρά της 
επιχειρηματολογίας υπέρ του κράτους. 

Το βιομηχανικό σφαγείο και η κτηνοτροφία γενικότερα λειτουργούν αντιθετικά σε 
σχέση με τις διεργασίες του φυσικού κύκλου της ζωής. Επειδή απλά δεν πρόκειται για φυσικό 
αγώνα για επιβίωση των ειδών αλλά για μαζική εξολόθρευση με βάση ένα τεχνικό σύστημα σε 
ένα τεχνητό περιβάλλον αιχμαλωσίας το οποίο στρέφεται ενάντια στην βιωσιμότητα της 
φυσικής ολότητας. Παράλληλα αυτές οι διαδικασίες προωθούν την επικράτηση ενός είδους: 
του Ηοηιο-αδηφάγου- καταναλωτή που είναι γέννημα του πολιτισμού. Πρόκειται για ένα είδος 
ανθρώπου-κατασκεύασμα των δομών της κυριαρχίας, ένα μοντέλο που πρέπει να αρνηθούμε 
να ενσαρκώνουμε στρεφόμενοι ενάντια στην κυριαρχία συνολικά. 

Η αλυσίδα παραγωγής και ο καταμερισμός εργασίας που επικρατούσε στα σφαγεία 
του Σικάγο τον 19° αιώνα ενέπνευσαν τον Χένρυ Φορντ να εκσυγχρονίσει κατά τον ίδιο τρόπο 
την βιομηχανική παραγωγή. Μετέπειτα τα νέα τεχνολογικά κατορθώματα εκσυγχρόνισαν 
ακόμα πιο πολύ τα σφαγεία σε τέτοιο βαθμό που να μοιάζουν με ατσάλινα τέρατα όπου 
δεκάδες ζώα μπαίνοντας ταυτόχρονα μέσα σε μερικά μόνο λεπτά βγαίνουν έξω σε 
κομματάκια. Τα κόκαλα τους σε συγκεκριμένο καφάσι, τα μάτια τους σε άλλο, το δέρμα τους 
σε άλλο, το συκώτι τους σε άλλο, η καρδία τους σε άλλο, και ούτω καθεξής έτσι ώστε να 
αξιοποιηθούν κατάλληλα για κάθε σκοπό. 

Το βιομηχανικό σφαγείο έχει τις καταβολές του στον πυρήνα της βιομηχανικής 
κοινωνίας και του πολιτισμού συνολικά, στην συστηματοποιημένη εξημέρωση. Γι' αυτό το 
βιομηχανικό σφαγείο και η σύγχρονη κτηνοτροφία δεν είναι κάτι που μπορεί να αποσπασθεί 
από το σώμα του πολιτισμού και να πεταχτεί στον σκουπιδοτενεκέ της ιστορίας. Η παραγωγή 
κρέατος (ως έκφανση της εκμετάλλευσης των ζώων και της καταστροφής της φύσης) είναι 
συνδεδεμένη με τεράστια οικονομικά συμφέροντα, την οικονομική ανάπτυξη των κρατών και 
του πολιτισμού ως σύνολο, σε τέτοιο βαθμό που δεν είναι εφικτό να αφαιρεθεί χωρίς να είναι 

Η 



αναγκαίο να σταματήσει να λειτουργεί ολόκληρο το εξουσιαστικό οικοδόμημα. Ίσως για 
κάποιους να φαίνεται ακραίο το ότι ο πολιτισμός συνολικά ως σύστημα και διαδικασία θα 
πρέπει να καταστραφεί έτσι ώστε να επιτευχθεί η απελευθέρωση των ζώων και κάθε φυσικού 
στοιχείου, αλλά όμως πως αλλιώς μπορεί να γίνει αφού ο πολιτισμός είναι αλληλένδετος με 
την καταστροφή του φυσικού κόσμου που κομμάτι του είναι και τα ζωικά είδη. Απλά αν το 
δούμε συνολικά, αν ένα μεγάλο κομμάτι της κοινωνίας σήμερα κατανοήσει ότι δεν πρέπει να 
αιχμαλωτίζουμε και να βασανίζουμε ζώα και ότι κάθε ζώο υπάρχει για να ζει ελεύθερο στη 
φύση απολαμβάνοντας τη ζωή του σε ένα περιβάλλον που να μην είναι μολυσμένο και 
κατεστραμμένο από την βιομηχανία τότε αυτό το κομμάτι της κοινωνίας θα πρέπει να στραφεί 
ενάντια σε όλο το οικοδόμημα της κυριαρχίας. Είναι συνεπώς οξύμωρο να μην υπάρχει 
κτηνοτροφία αλλά να υπάρχουν οι υπόλοιπες δομές της κυριαρχίας (έτσι όπως την ξέρουμε 
τουλάχιστο σήμερα). Που θα μπορούσαν να ζήσουν ελεύθερα τα ζώα δεδομένης της 
εξάπλωσης των βιομηχανικών διαδικασιών και ενώ η γη μολύνεται και καταστρέφεται; 

Βία, εξουσία και ζωικός κόσμος 


Έχει ταυτιστεί από πολλούς σήμερα η έννοια της βίας με αυτήν της εξουσίας. Όμως 
αυτό δεν αποτελεί παρά μια παρανόηση. Για το κράτος η βία αποτελεί ένα βασικό μέσο έτσι 
ώστε να μπορεί να επιβάλλεται και να διατηρείται ως ρυθμιστής της κοινωνικής 
πραγματικότητας, αυτό όμως δεν σημαίνει ότι ταυτίζονται αυτές οι δύο έννοιες και ότι δεν 
έχουν ουσιαστικές διαφορές. Απ' τη μία η βία συναντιέται ως βασικό χαρακτηριστικό των 
διεργασιών της φύσης ενώ η οργανωμένη εξουσία του κράτους είναι μια δομημένη κατάσταση 
που στηρίζεται στην αλλοτρίωση από τη φύση. 

Για παράδειγμα ένας λύκος με τη χρήση βίας σκοτώνει ένα λαγό για να τραφεί. Η βία 
που άσκησε ο λύκος στο λαγό αποτελεί μέρος των φυσικών διεργασιών του κύκλου της ζωής 
του βιότοπου στον οποίο βρίσκονται αυτά τα ζωικά είδη. Ο λύκος σκοτώνοντας το λαγό δεν 
ικανοποιεί απλά μία πολύ βασική του ανάγκη αλλά ρυθμίζει με αυτό τον τρόπο την ισορροπία 
του βιότοπου. Ο λύκος ασκώντας βία δεν προσπαθεί να καθιερωθεί ως εξουσιαστής άλλων 
ζώων παρά μόνο θέλει να τραφεί για να καλύψει την πείνα του. 

Η βία σαν χαρακτηριστικό των φυσικών διεργασιών στην ουσία είναι αλληλένδετη με 
τον φυσικό κύκλο της ζωής, σε αντίθεση με τη βία που ασκείται στα πλαίσια του πολιτισμού. Η 
βία σαν μέρος των φυσικών διεργασιών έχει κάποια ιδιαίτερα γνωρίσματα που την 
διαχωρίζουν από τη βία που ασκείται στα πλαίσια του πολιτισμού. Αυτά τα γνωρίσματα 
συνοπτικά θα μπορούσαμε να πούμε ότι είναι τα εξής: ασκείται για την κάλυψη μίας βασικής 
φυσικής ανάγκης ενός ατόμου, μιας ομάδας ή μιας αγέλης που μόνο με αυτόν τον τρόπο 
μπορεί να επιβιώσει, αποτελεί κομμάτι μιας αλληλένδετης φυσικής διεργασίας, δεν έχει το 
στοιχείο της παρατεταμένης διάρκειας αλλά συμβαίνει με ταχύτατους ρυθμούς που σημαίνει 
ότι δεν έχει την πρόθεση για παρατεταμένη επιβολή που θα καταλήξει στην εξάρτηση αυτού 
που δέχεται τη βία, δεν είναι έμμεση ή παρατεταμένη ψυχολογική βία και συνεπώς δεν 
βασίζεται πάνω σε κάποιο θεσμό ή τεχνικό σύστημα σε βάρος του κύκλου της ζωής. 

Η βία που ασκούν οι άνθρωποι που ζουν σύμφωνα με τους ρυθμούς της φύσης και 
όχι στα πλαίσια του πολιτισμού και της εξημέρωσης εντάσσεται με παρόμοιο τρόπο στον 
φυσικό κύκλο της ζωής όπως είδαμε το παράδειγμα του λύκου. (Με παρόμοιο τρόπο και όχι 
με τον ίδιο επειδή οι ανάγκες ενός ανθρώπου, ειδικά οι διατροφικές, είναι διαφορετικές από 
του λύκου. Ένα κοινό όμως είναι ότι οι απολίτιστες ομάδες ανθρώπων όπως και τα άλλα ζώα 
δεν έχουν κρατική οργάνωση, δεν εκτρέφουν ζώα και δεν έχουν μαζική παραγωγή). Όπως 
γίνεται κατανοητό η βία δεν ασκείται μόνο μεταξύ του ανθρώπινου είδους αλλά παρατηρείται 
σε όλη τη φύση, γι' αυτό μπορούμε να δούμε τη σχέση που υπάρχει μεταξύ της βίας που ασκεί 
ένας άνθρωπος σε ένα οποιοδήποτε άλλο πλάσμα της φύσης σε σχέση με τον τρόπο ζωής του. 
Για παράδειγμα ένας άνθρωπος που ζει σύμφωνα με ένα πρωτογενή φυσικό τρόπο ζωής, στην 
καθημερινότητα του θα ασκήσει βία σε άλλα είδη ζωής με δυσανάλογο τρόπο από ότι ένας 
άνθρωπος που ζει στον βιομηχανικό πολιτισμό. Περπατώντας ο άνθρωπος της φύσης θα 
σκοτώσει δισεκατομμύρια μικροοργανισμούς που γι' αυτόν δεν θα είναι εμφανή τα σημάδια 
βίας όμως για τους μικροοργανισμούς θα είναι και επιπλέον ίσως του αφήσουν μερικά 
σταγονίδια αίματος στο σώμα του ή πολύ μικρά κομματάκια από τα διαμελισμένα σώματα 
τους. Ένας πολιτισμένος άνθρωπος θα σκοτώσει πολλαπλάσιους οργανισμούς με διάφορους 
τρόπους κατά την μετακίνηση του χωρίς να λερωθεί καθόλου, επειδή ο πολιτισμένος 
χρειάζεται διάφορα τεχνικά μέσα για να μετακινηθεί στη καθημερινή του ζωή. Θα μπει στο 



αυτοκίνητο του για παράδειγμα και θα πάει στη δουλεία του. Ένα αυτοκίνητο όμως για να 
φτιαχτεί χρειάζονται ορυχεία και εργοστάσια που συνεπάγονται την εκμετάλλευση εργατών, 
την καταστροφή των βιοτόπων, την εξόντωση ζώων (κτλ). Η βενζίνη, που είναι το καύσιμο του 
αυτοκινήτου, για να παραχθεί χρειάζονται πετρελαιοπηγές, διυλιστήρια, μεταφορικά 
δεξαμενόπλοια που συνεπάγονται κατεστραμμένους βιότοπους, εξόντωση ζώων (και ιθαγενών 
ανθρώπων), ενώ κυρίως χρειάζεται το κράτος και συνεπώς η βιομηχανία του πόλεμου και της 
διατήρησης της τάξης (οπότε ανοίγεται ένας φαύλος κύκλος αφύσικης βίας). Ασυνείδητα ο 
πολιτισμένος (εκτός και αν πατήσει κάποιον άνθρωπο με το αμάξι) συμμετέχει σε μια βίαιη 
διαδικασία που δεν την υπολογίζει καν ως προβληματική επειδή (μεταξύ άλλων) έτσι 
εκπαιδεύτηκε να σκέφτεται. 

Παρόμοια σύγκριση θα μπορούσε να γίνει και με άλλες ανθρώπινες ανάγκες ή 
δραστηριότητες όμως ας σταθούμε στη διατροφή. Ο απολίτιστος θα τραφεί απευθείας από 
την φύση ασκώντας βία σε φυτικούς ή ζωικούς οργανισμούς, όμως αυτό θα γίνει ως μια 
φυσική διεργασία χωρίς εξουσία και καταστροφή βιοτόπων. Ένας πολιτισμένος για να τραφεί 
θα πάει για παράδειγμα σε ένα εστιατόριο για να φάει μια μπριζόλα και μια σαλάτα. Χωρίς να 
το πάρει χαμπάρι συμμετέχει πάλι σε μια αλυσίδα από δομές, δραστηριότητες και μεθόδους 
(κράτος, βιομηχανίες, κτηνοτροφία, μεταφορές, μονοκαλλιέργειες, οικονομικό σύστημα κτλ) 
που ασκούν βία σε άλλα ζωντανά πλάσματα καταστρέφοντας παράλληλα τον φυσικό κύκλο 
ζωής των βιοτόπων. Εύκολα διαπιστώνουμε τις διαφορές σε σχέση με την συμμετοχή σε βίαιες 
πράξεις μεταξύ ενός φυσικού τρόπου ζωής και του πολιτισμένου. 

Είναι γνωστό ότι οι κοινωνικοί δαρβινιστές προσπάθησαν και κάποιοι ακόμα 
προσπαθούν να ερμηνεύσουν τις κοινωνικές σχέσεις έτσι όπως υπάρχουν στα πλαίσια του 
πολιτισμού ταυτίζοντας τες με τις σχέσεις που υπάρχουν μεταξύ των έμβιων όντων στη φύση. 
Οι κοινωνικοί δαρβινιστές βλέπουν στη φύση να διεξάγεται ένας πόλεμος όλων εναντίων όλων 
και ο ανταγωνισμός να είναι το κυρίαρχο χαρακτηριστικό της (της φύσης), ενώ η αλληλεγγύη 
και η αλληλοβοήθεια γι' αυτούς δεν παίζουν κανένα ιδιαίτερο ρόλο. Υποστηρίζουν δηλαδή ότι 
ο πολιτισμός και η βιομηχανική κοινωνία είναι κομμάτι της φύσης που λειτουργεί με παρόμοιο 
ανταγωνιστικό τρόπο με αυτήν ενώ δεν βλέπουν τον πολιτισμό ως ένα αλλοτριωμένο σύστημα 
σχέσεων και διαδικασιών που καταστρέφει τη φύση (και τη φύση του ανθρώπου). 
Υποστηρίζουν ότι το κράτος και η εξουσία υπάρχουν στη φύση και όχι εις βάρος της, άποψη 
που είναι κατ' ουσία η πρωταρχική ιδεολογική βάση του κράτους. Το κράτος και ο πολιτισμός 
δεν είναι παρά μεθοδευμένα τεχνικά κατασκευάσματα, δομημένα πάνω στην 
συστηματοποιημένη εξημέρωση και επιβολή στον φυσικό κόσμο ενώ η αντίθετη άποψη των 
κοινωνικών δαρβινιστών έρχεται για να καθαγιάσει το κράτος. Ναι μεν το κράτος και ο 
πολιτισμός δεν προήλθαν από το πουθενά όμως απ' την άλλη δεν εμπεριέχονται για την 
αναπαραγωγή τους στον φυσικό κύκλο της ζωής αλλά σε ένα επινοημένο τεχνικό σύστημα. 

Ας πάμε όμως λίγο πιο πέρα στην αιχμαλωσία ζώων, την κτηνοτροφία και την 
παραγωγή κρέατος. Μπορεί λόγου χάρη κάποιος να ισχυριστεί ότι οι άνθρωποι από τη φύση 
τους τρώνε κρέας για να δικαιολογήσει την εκμετάλλευση των ζώων και την κτηνοτροφία, με 
αυτό τον τρόπο όμως αναπαράγει το δόγμα του κοινωνικού δαρβινισμού επειδή στη φύση δεν 
υπάρχει η συστηματοποιημένη εξημέρωση και η παραγωγή κρέατος άσχετα αν υπάρχει η 
βρώση κρέατος από τους ανθρώπους. Η διατήρηση εκτροφείων και σφαγείων δεν είναι 
κομμάτι των φυσικών διεργασιών αλλά μέρος του πολιτισμού, πρακτική των εξημερωτών- 
πολιτισμένων ανθρώπων και όχι των απολίτιστων. 



Εν κατακλείδι ο τρόπος ζωής στα πλαίσια του πολιτισμού (ειδικότερα η λειτουργία 
του βιομηχανικού συστήματος) απαιτεί τη χρήση ασύμμετρης και υπερβολικής βίας (σε σχέση 
με την φυσική αρμονία) εις βάρος του φυσικού κόσμου εξοντώνοντας τον. Οπότε αντιφάσκει 
κάποιος όταν λέει ότι είναι «ενάντια στη βία από όπου κι αν προέρχεται» ενώ αποδέχεται και 
υποστηρίζει ταυτόχρονα το θεσμό του κράτους ή το βιομηχανικό σύστημα. Όσοι υποστηρίζουν 
τη «μη βίαιη» δράση δεν μπορούν να αρνηθούν ότι αποδεχόμενοι και ζώντας απ' τις 
διαδικασίες παραγωγής συμμετέχουν και οι ίδιοι σε βίαιες πρακτικές. Απ' την άλλη όσοι 
τάσσονται ενάντια στο κράτος είναι πάλι αντιφατικό να διαχωρίζουν και να αγνοούν την 
αφύσικη βία που δέχονται τα ζώα (και η υπόλοιπη φύση) από τις δομές του πολιτισμού, 
υποστηρίζοντας ότι η αιχμαλωσία ζώων είναι μέρος των φυσικών διεργασιών. Απ' την στιγμή 
που το κράτος και η κοινωνική οργάνωση που επιβάλλει δεν συναντιούνται στη φύση δηλαδή 
δεν είναι φυσικές καταστάσεις, η παραγωγική διαδικασία και η βία που ασκείται μέσω αυτής 
στον έμβιο κόσμο εντάσσεται στα ίδια εξουσιαστικά πλαίσια εκτός του φυσικού κύκλου της 
ζωής. 


Οικοσιιισμός και πολιτισμός 

Υπήρξε μια περίοδος κατά την οποία όλοι οι άνθρωποι ζούσαν ενταγμένοι στον 
φυσικό κόσμο ζώντας σαν μέρος του. Οι ανά τον πλανήτη φυσικές ανθρώπινες ομάδες, ζούσαν 
με διαφορετικό τρόπο και συνήθειες η κάθε μια, ανάλογα πάντα με τα χαρακτηριστικά της 
φύσης που τις περιέβαλλε. Σε αυτή την χρονική περίοδο στην οποία αναφερόμαστε, η 
κτηνοτροφία δεν υπήρχε ως δραστηριότητα. Γι' αυτό μπορούμε να μιλάμε για μια 
προοικοσιτιστική περίοδο (έτσι όπως μπορεί να βρεθεί και στη βιβλιογραφία). 

Σταδιακά εξημερώθηκαν ορισμένα φυτά και ζώα σε συγκεκριμένα σημεία της γης από 
ορισμένους ανθρώπους. Έτσι ακολούθησε βαθμιαία και αργά η κάθοδος προς την νεολιθική 
εποχή και την λεγάμενη γεωργική επανάσταση σε συγκεκριμένα σημεία του πλανήτη. Κατά την 
λεγάμενη γεωργική επανάσταση πριν περίπου 10-15 χιλιάδες χρόνια ένα μικρό μόνο μέρος 
του τότε ανθρώπινου πληθυσμού ακολούθησε τον δρόμο της εξημέρωσης. Ο σχηματισμός 
σταθερών οικισμών, παράλληλα με άλλα γεγονότα, κυρίως της κοινωνικής οργάνωσης σε 
μαζική κλίμακα, έβαλαν τις βάσεις για τον σχηματισμό των πρώτων κρατικών δομών. Οι 
πολιτισμένοι-εξημερωτές κατακτούσαν συνεχώς άλλες ακρατικές ομάδες και μη οικοσιτιστικές 
υποτάσσοντας τες και επιβάλλοντας τους τον εξουσιαστικό τρόπο ζωής. Συνέπεια αυτών των 
γεγονότων ήταν και η αύξηση του πολιτισμένου πληθυσμού, που έγινε σχεδόν αυτοσκοπός. 

Ο οικοσιτισμός καθιερώθηκε σαν ένα εξουσιαστικό μοντέλο σχέσης μεταξύ 
ανθρώπων-ζώων. Όσοι πληθυσμοί εξαρτήθηκαν από την εκμετάλλευση οικόσιτων ζώων 
έχασαν σταδιακά τις γνώσεις για μια ζωή χωρίς εξουσιαστικές δομές όπως αυτή που είχαν οι 
πρόγονοί τους. Όσο περισσότερο οι άνθρωποι αντιμετώπιζαν τα ζώα απολύτως χρηστικά, οι 
πνευματικές τους ιδιότητες εξανεμίζονταν και οι διαχωρισμοί βάθαιναν. 

Ακολούθησε μια μακρά περίοδος χωρίς μεγάλες τεχνολογικές εφευρέσεις (αν και 
υπήρξαν πολλές και διάφορες) μέχρι περίπου τα τέλη του Μεσαίωνα όπου παρατηρήθηκε 
κάποια τεχνική πρόοδος σε διάφορα επίπεδα ενώ ακολούθησαν τα υπερπόντια ταξίδια, η 
αποικιοκρατία και η λεγάμενη βιομηχανική επανάσταση. Σε αυτό το σημείο ήταν που ξεκίνησε 

μια νέα περίοδος εντατικότερης εκμετάλλευσης του φυσικού κόσμου και ασφαλώς των ζώων. 
Μετά το τέλος του Β' Παγκοσμίου πολέμου τα δεδομένα άλλαξαν ξανά χάρις στην 
επιστημονική πρόοδο και τις εφαρμογές των νέων τεχνικών επιτευγμάτων (στη πληροφορική, 
την τηλεματική, τη γενετική). Αναμφισβήτητα οι δυο πόλεμοι που προηγήθηκαν έπαιξαν 
προωθητικό ρόλο για την ενδυνάμωση της μεγαμηχανής του πολιτισμού. Όλες αυτές οι 
ανακατατάξεις διαμόρφωσαν αναλόγως και την σχέση των ανθρώπων με τα άλλα ζώα αφού 
άλλαξε πάρα πολύ η σχέση του πολιτισμού με τη φύση μέσω του εκσυγχρονισμού της 
παραγωγής, του κράτους και του κοινωνικού ελέγχου. 

Τα γεγονότα που προηγήθηκαν δεν είχαν μια γραμμική και αναπόφευκτη πορεία 
αλλά είχαν το στοιχείο της οργανωμένης επιβολής, της μεθοδικότητας και του διακρατικού 
ανταγωνισμού σε ένα τεχνητό πεδίο αντιπαράθεσης και εξάρτησης. Παρ' όλα αυτά ακόμα και 
σήμερα υπάρχουν ομάδες ανθρώπων οι οποίες ζουν χωρίς την συστηματική εκμετάλλευση 
εξημερωμένων ζώων και την βιομηχανική παραγωγή. Όχι πολύ πίσω στο χρόνο αυτές οι 
ομάδες ήταν πολύ περισσότερες, ενώ οι αγροτικές οικοσιτιστικές κοινότητες πριν ένα αιώνα 
ήταν η συντριπτική πλειοψηφία του ανθρώπινου πληθυσμού (περίπου τα 4/5) σε όλη τη Γη. 
Πιο πίσω στο χρόνο πριν την Ευρωπαϊκή αποικιοκρατία υπήρχαν πολυπληθείς ομάδες και 
φυλές ανθρώπων που τρέφονταν ελάχιστα έως καθόλου με ζωικά παράγωγα, ενώ σήμερα 
πολλοί ινδουιστές και βουδιστές διατηρούν έναν τέτοιο τρόπο διατροφής.[1] 

«Όσες τροφοσυλλεκτικές κοινωνίες επιβίωσαν ως τη νεώτερη εποχή, καί για αρκετό 
καιρό ώστε να περιγράφουν εθνογραφικά, έχουν άφθονα ζωικά μυστήρια, καθώς και αβέβαια 
όρια, ανάμεσα στο τι είναι ανθρώπινο, τι είναι θεϊκό και τι είναι ζωικό» (Κ.\Λ/.ΒυΙΙίθΐ σ.229). 

Συμπερασματικά η ελεύθερη ζωή του ανθρώπινου είδους και των άλλων ζωικών 
ειδών δεν σταμάτησε από φυσικά γεγονότα αλλά από την δόμηση του πολιτισμού και την 
συστηματοποιημένη εξημέρωση. 

[1] Ο ϋοήπ Ζθγζοπ στο κείμενο του «Πρωτόγονο μέλλον» αναφέρεται στα εξής: 

[...] Σήμερα, είναι ευρέος αποδεκτό ότι η συλλογή τροφών, θεωρούμενη κάποτε ως 
μοναδικός χώρος αρμοδιότητας των γυναικών και δευτερεύουσας σημασίας σε σχέση 
με το κυνήγι των ανδρών, αποτελούσε την κύρια πηγή διατροφής (Ιοΐιαηεεη και 
ΒΗτεενε, 1989). 

[...] Εάν όμως η πρωταρχική προσαρμογή του είδους μας επικεντρωνόταν στην 
τροφοσυλλογή, τότε ποια περίοδο εμφανίστηκε το κυνήγι; Ο Βίηψοτά (1984) έχει 
υποστηρίξει ότι δεν υπάρχουν ενδείξεις για σφαγή ζώων μέχρι την εμφάνιση, σχετικά 
αρκετά πρόσφατα, των από ανατομικής άποψης σύγχρονων ανθρώπων. Μελέτες που 
έγιναν με ηλεκτρονικά μικροσκόπια σε απολιθωμένα δόντια που βρέθηκαν στην 
ανατολική Αφρική (\Λ/αΙΕετ 1984) παραπέμπουν σε μια δίαιτα αποτελούμενη βασικά 
από φρούτα, ενώ μια παρόμοια εξέταση εργαλείων από την 1,5 εκατ. ετών περιοχή 
Κοοόί Εοτα της Κένυα (ΚεεΙεγ και Τοίΐι 1981) δείχνει ότι χρησιμοποιήθηκαν σε φυτικά 
υλικά. Η μικρή ποσότητα κρέατος στη δίαιτα της πρώιμης Παλαιολιθικής μας προϊδεάζει 
μάλλον για πτωματοφαγία, παρά για κυνήγι (Εδτεηόετρ 1989). 

Η φυσική κατάσταση για το είδος μας ήταν ολοφάνερα μια δίαιτα αποτελούμενη 
σε μεγάλο βαθμό από τροφές πλούσιες σε φυτικές ίνες, σε αντίθεση με τη μοντέρνα, 
πλούσια σε λίπος και ζωικές πρωτεΐνες δίαιτα, με τις συνεπακόλουθες απ' αυτήν 
χρόνιες διαταραχές (ΜεηάεΙο1977). Εάν και οι πιο μακρινοί πρόγονοι μας 



επιστράτευσαν «τη λεπτομερέστατη γνώση τους για το περιβάλλον και μια νοητική 
χαρτογράφηση» (ΖίδΙηταη 1981) στην υπηρεσία ενός βιοπορισμού βασισμένου στη 
συλλογή φυτών, στοιχεία από την αρχαιολογική σκαπάνη για το κυνήγι αρχίζουν να 
αυξάνονται αργά με το πέρασμα του χρόνου (ΗοάτΙετ 1991). 

Ωστόσο, πάμπολλα στοιχεία έχουν ανατρέψει τις υποδέσεις εκείνες που μιλούσαν 
για εκτεταμένο κυνήγι στην προϊστορία. Για παράδειγμα, συγκεντρώσεις κοκάλων 
θεωρούμενες αρχικά ως ένδειξη μεγάλης έκτασης σφαγής θηλαστικών, αποδείχτηκε 
ύστερα από εκτενέστερη έρευνα ότι υπήρξαν είτε το αποτέλεσμα της μετακίνησης των 
ορμητικών νερών κάποιας πλημμύρας είτε κρύπτες ζώων. Η μελέτη του ϊεννίε Βίη/οτά 
«Υπήρξαν Κυνηγοί ελεφάντων στην Τοοταίόα;» (1989) αποτελεί ένα αξιόλογο μιας 
τέτοιας προσεκτικότερης ματιάς, στην οποία αμφιβάλλει εάν υπήρξε συστηματικό 
κυνήγι μέχρι πριν 200.000 χρόνια ή και ακόμη αργότερα. Η Αάτίεηηε Ζίίτηαη (1981) έχει 
καταλήξει ότι «το κυνήγι αναπτύχθηκε σχετικά αργά στην πορεία της εξέλιξης» και 
«ενδεχομένως να μην επεκτείνεται πέρα των τελευταίων 100.000 χρόνων.» Ενώ 
υπάρχουν αρκετοί (βλέπε 5ΐταυ$ 1986, ΤητιΚδαυε 1986), οι οποίοι δε βρίσκουν στοιχεία 
για άξιο λόγου κυνήγι μεγάλων θηλαστικών μέχρι αρκετά αργότερα, δηλαδή στην 
Ύστερη Παλαιολιθική, λίγο πριν την εμφάνιση της γεωργίας. 

[,..]Εάν και οι σύγχρονοι τροφοσυλλέκτες-κυνηγοί τρώνε περισσότερο κρέας 
απ' ότι οι προϊστορικοί πρόγονοί τους, οι φυτικές τροφές συνεχίζουν να συνιστούν το 
κυριότερο στήριγμα της διατροφής τους στις τροπικές και υποτροπικές περιοχές ( ίεε 
1968, ΥεΙΙεη και ίεε 1976). Τόσο οι 5απ της ερήμου Καλαχάρι όσο και οι Ηαζάα της 
ανατολικής Αφρικής, όπου τα θηράματα είναι πολύ περισσότερα, βασίζονται στην 
τροφοσυλλογή για το 80% της συντήρησης τους (ΤαηαΕα 1980). Οι !Κυηρ 5αη ψάχνουν 
για περισσότερο από εκατό διαφορετικά είδη φυτών (Πτοτηαε 1968) και δεν 
παρουσιάζουν καμιά διατροφική έλλειψη (ΤτυεννεΙΙ και Ηαηεεη 1976). Το ίδιο 
παρατηρείται με την υγιεινή, ποικίλη δίαιτα των Αυστραλών τροφοσυλλεκτών (Τίείιετ 
1982, Τίοοά 1983). Η συνολική διατροφή των τροφοσυλλεκτών είναι καλύτερη από 
εκείνη των γεωργών, η λιμοκτονία είναι πολύ σπάνια και η κατάσταση της υγείας τους 
είναι γενικά ανώτερη, με πολύ λιγότερες χρόνιες αρρώστιες (ίεε και Οενοτε 1968, 
ΑεΚεητηαπ 1990). 

Στο κείμενο Βθ35ΐ5 οί βϋΓάθη (Πέντε πολιτικά κείμενα πάνω στο ζήτημα των ζώων) 
αναφέρεται μεταξύ άλλων το εξής: [...] Ακόμη και όταν το κυνήγι είχε καθιερωθεί, είναι 
βέβαιο ότι οι πρωτόγονοι άνθρωποι δεν έτρωγαν κρέας καθημερινά. Η δημοφιλής 
εικόνα των διψασμένων για αίμα πρωτόγονων που σφάζουν τα πάντα στο δρόμο τους 
μέσα από το ζωικό βασίλειο είναι σκέτη ανοησία. Η ιδέα του «ανθρώπου-κυνηγού» του 
οποίου «βασική τροφή είναι το κρέας και βασική ασχολία το κυνήγι» έχει σχολιασθεί ως 
«εν πολλοίς μια προβολή των συμφερόντων και των προκαταλήψεων των ανδρών 
ανθρωπολόγων της Δύσης του 19 ου αιώνα και ως προβολή του κυνηγιού ως ασχολία 
ελεύθερου χρόνου της άρχουσας τάξης κατά το 19° αιώνα στην Ευρώπη» (Είιτεηόετρ). 

Οι αποκαλούμενες κοινωνίες «κυνηγών-τροφοσυλλεκτών» ίσως θα έπρεπε να 
ονομάζονται κοινωνίες συλλογής τροφής μιας και η συλλογή φυτών, καρπών και 
σπόρων ήταν σε πολλές περιπτώσεις πιο βασική από το κυνήγι και αντιστοιχούσε στο 
μεγαλύτερο μέρος της κανονικής διατροφής τους. Στις περισσότερες μοντέρνες 

συλλεκτικές κοινωνίες η φυτική τροφή συλλεγόταν αρχικά από γυναίκες και 
αντιστοιχούσε στο 60-70% της συνολικής διατροφής (Εότεηόετρ). 


Γιατί ολική απελευθέρωση; 

Είναι γεγονός ότι οι θεωρητικές θέσεις που υπάρχουν στη πλειονότητα των αγώνων 
που διεξάγουν διάφορες μερίδες της κοινωνίας περιστρέφονται γύρω από την διεκδίκηση 
δικαιωμάτων, την εξασφάλιση συμφερόντων («τα εργατικά συμφέροντα πρώτα») και τη 
βελτίωση του τρόπου ζωής στον πολιτισμό είτε με την απαίτηση μεταρρυθμίσεων είτε 
προτάσσοντας μια πολιτική ή κοινωνική επανάσταση. Όλες αυτές οι εκδηλώσεις κυμαίνονται 
κατά βάση σε ανθρωποκεντρικές αντιλήψεις και κυρίως αποσκοπούν στην βελτίωση των όρων 
ζωής ενός τύπου ανθρώπου έτσι όπως τον διαμόρφωσε η κυριαρχία με ανάγκες που μόνο ένα 
εξουσιαστικό σύστημα μπορεί να καλύψει. Η εμμονή σε ταξικές αναλύσεις και η προώθηση 
της λεγάμενης πάλης των τάξεων είναι άτοπη απ' την στιγμή που η σύσταση της κοινωνίας και 
οι σχέσεις που αναπαράγει βασίζονται σε πολύ πιο πολύπλοκες διαδικασίες, από τον απλό 
διαχωρισμό των ανθρώπων στα «κουτάκια» των ταξικών αναλύσεων. Το παράδοξο κατά βάση 
στις ανεπτυγμένες βιομηχανικές κοινωνίες (και όχι στις λεγάμενες αναπτυσσόμενες) είναι ότι 
ναι μεν υπάρχει η εκμετάλλευση ανθρώπων και η φτώχεια άλλα αυτό συμβαίνει μέσα σε μια 
συνθήκη πληθώρας πλαστών αναγκών, ατελείωτων καταναλωτικών προϊόντων όπου η 
οικονομική ανέχεια είναι μια εντελώς σχετική και διακυμαινόμενη κατάσταση. Σαφέστατα και 
μέσω της οικονομίας οι άνθρωποι εκβιάζονται και αναγκάζονται να πειθαρχήσουν στην 
εξουσία, όμως αυτή η κατάσταση δεν είναι παρά μια πτυχή της πραγματικότητας επειδή η 
κυριαρχία επιβάλλεται σε διάφορα επίπεδα και με διάφορους τρόπους σε παγκόσμιο επίπεδο 
και όχι μόνο σε ανθρώπους. 

Αποδείχθηκε, αν και κάποιοι το είδαν ήδη από τον 19° αιώνα, ότι η ανάπτυξη των 
παραγωγικών μέσων είναι αδύνατο να οδηγήσει νομοτελειακά ή μη σε κάποιου είδους 
απελευθέρωση και πιο συγκεκριμένα στη κοινωνική (σύμφωνα με αυτούς που υποστήριζαν 
αυτό το δόγμα). Σήμερα πολλά χρόνια μετά από τις πρώτες τέτοιου είδους αφελείς υποθέσεις 
παρατηρούμε ότι όχι μόνο δεν επήλθε η λεγάμενη κοινωνική απελευθέρωση από την 
ανάπτυξη των παραγωγικών μέσων αλλά αντιθέτως το εξουσιαστικό οικοδόμημα διογκώθηκε 
καταδυναστεύοντας και εξολοθρεύοντας κάθε μορφή ζωής για την επικράτηση του 
πειθαρχημένου-πολιτισμένου ανθρώπου. 

Στην ουσία κανένα είδος απελευθέρωσης δεν μπορεί να προκόψει αν δεν 
αμφισβητηθεί η κυριαρχία συνολικά, και όχι μόνο η οικονομική και πολιτική εξουσία ως 
αυθύπαρκτα σχήματα (χωρίς να γίνεται σύνδεση με την δόμηση του πολιτισμού), αλλά 
ξεκινώντας από τους ιδεολογικούς άξονες πάνω στους οποίους δομείται και αναπαράγεται η 
κυριαρχία, έτσι όπως εκφράζονται σε όλο τον κόσμο με πράξεις επιβολής και διαμόρφωσης 
κοινωνικών στερεοτύπων. Η συνολική αμφισβήτηση και άρνηση της κυριαρχίας δεν μπορεί να 
αφήσει ακλόνητο τον εξουσιαστικό διαχωρισμό της ανθρώπινης κοινωνίας από την ολότητα 
του φυσικού κόσμου, ούτε μπορεί να προσπεράσει την εξουσιαστική επιβολή εις βάρος των 
μη ανθρώπινων ζώων. Οπότε μιλώντας για ολική απελευθέρωση γίνεται μια προσπάθεια να 
αναδειχθεί το ότι η ελευθερία είναι μια συνολική κατάσταση, που δεν αφορά μόνο το 





ανθρώπινο είδος, ως διαχωρισμένο από την φύση και εξαρτημένο από ένα τεχνικό σύστημα 
όπως δηλαδή το όρισε η κυριαρχία και ο πολιτισμός. 

Αν δεν υπάρξει η απελευθέρωση (με την έννοια μίας ενιαίας -ολιστικής θεώρησης) 
κάθε πλάσματος και της ίδιας της νης από τον πολιτισμό τότε δεν μπορεί να υπάρξει καθόλου 
ελευθερία, αλλά ένα άλλο εξουσιαστικό σύστημα που εν τέλει θα ενδυναμώσει την κυριαρχία, 
όπως οδήγησε τους ανθρώπους ο οικονομισμός και η λεγάμενη θεωρία των σταδίων του 
μαρξισμού. 

Η καταστροφή κάθε κλουβιού και φυλακής δεν μπορεί παρά να είναι ο απώτερος 
στόχος του απελευθερωτικού αγώνα που κινείται ενάντια στο οικοδόμημα του πολιτισμού. 
Αφού ο πολιτισμός ως μόρφωμα εμπερικλείει όλες τις σχέσεις εξουσίας που καταστρέφουν 
τον ελεύθερο και φυσικό τρόπο ζωής. Το πρόταγμα της ολικής απελευθέρωσης μπορεί να 
ειδωθεί μόνο σαν ένα πρόταγμα για την αναρχία σαν συνολική κατάσταση φυσικής διαβίωσης 
χωρίς τα πολιτικά στεγανά και την αντανάκλαση της πολιτισμένης κοινωνικής οργάνωσης. 


Περίβιγκκνισμού 

Συνοπτικά, ο βιγκανισμός ως μεμονωμένη επιλογή άρνησης κατανάλωσης κάθε 
προϊόντος που περιέχει ζωική εκμετάλλευση για να παραχθεί, δεν παρουσιάζει καμιά πρόθεση 
για μια συνολική ρήξη με την κυριαρχία. Παρά τις αδιαμφισβήτητες προθέσεις του για την 
υποστήριξη των μη ανθρωπίνων ζώων δεν μπορεί να οδηγήσει στην απελευθέρωση τους αφού 
δεν στοχεύει στα βαθύτερα αίτιά της ενώ προσπαθεί να την επιτύχει μέσα από εργαλεία της 
κυριαρχίας όπως ο καταναλωτισμός. Αυτό συμβαίνει επειδή δεν έχει μια συνολική άποψη για 
τις δομές της κυριαρχίας, το πώς συγκροτούνται και το πώς εξαρτώνται από αυτές οι 
άνθρωποι και ειδικά για το πώς να απεμπλακούν από αυτές. Μέσω του βιγκανισμού δεν 
μπορούμε να μιλήσουμε για καταστροφή των εξουσιαστικών σχέσεων επειδή είναι μια 
θεώρηση συγκεκριμένη, κλειστή και η οποία δεν μπορεί να κινηθεί προς άλλη κατεύθυνση. 
Επίσης επειδή είναι άμεσα οικειοποιήσιμη και ενσωματώσιμη με άλλες εξουσιαστικές 
ιδεολογίες και πρακτικές, καταλήγει εν τέλει να είναι μόνο μια θεωρεία για ένα άλλου είδους 
καταναλωτισμό. Χωρίς να απορρίπτονται συνολικά οι θέσεις του βιγκανισμού, είναι εμφανές 
ότι δεν μπορεί να αφομοιωθεί ως έννοια και θεώρηση για ένα ελεύθερο τρόπο ζωής, από την 
στιγμή που δεν απορρίπτει συνολικά την κυριαρχία και τον πολιτισμό. 

Είναι επίσης προβληματικό όταν «παντρεύονται» δύο θεωρήσεις οι οποίες έχουν 
συγκρουόμενες θέσεις, όπως για παράδειγμα του βιγκανισμού και της αναρχίας. Για 
παράδειγμα η αναρχία (και όχι ο αναρχισμός) ως μια ανοιχτή θεώρηση που μπορεί να 
εμπλουτίζεται με θέσεις αλλά και να απορρίπτει κάποιες αν διαφανεί στην εξέλιξη των 
πραγμάτων ότι είναι προβληματικές, είναι αντιφατικό να σμίγεται με στέρεες κλειστές θεωρίες 
και άλλους -ισμούς. Από μια άποψη ο βιγκανισμός έτσι όπως θεμελιώθηκε έχει σίγουρα 
κάποια στοιχεία πολύ σημαντικά όσο αφορά την ευαισθητοποίηση και την παρότρυνση για 
αλλαγή του τρόπου που οι άνθρωποι αντιμετωπίζουν τα μη ανθρώπινα ζώα. Εν αντιθέσει με 
τον κλασσικό αναρχισμό που ελάχιστα μόνο στοιχεία βρίσκουμε προς αυτή την κατεύθυνση, 
τα οποία όμως είναι πολύ σημαντικά για ένα ελεύθερο τρόπο ζωής. Παρόλα αυτά η αναρχία 

μπορεί να εμπλουτιστεί επειδή είναι ανοιχτή θεώρηση ενώ ο βιγκανισμός ως κλειστή θεωρία 
δεν μπορεί. 

Μια βασική αδυναμία του βιγκανισμού είναι το ότι δεν έχει κάποια σχετική ανάλυση 
για το ποιος θα ήταν ένας ιδανικός τρόπος ζωής σε αρμονία με τη φύση, αλλά παρά μόνο 
εμμένει στην προώθηση ενός άλλου τρόπου κατανάλωσης αποδεχόμενος το σύμπλεγμα του 
τεχνοβιομηχανικού συστήματος. Γι' αυτό τον λόγο αφομοιώθηκε από το ίδιο το εξουσιαστικό 
σύστημα ως ακόμα ένας εμπορευματικός κλάδος. 


“Ιίί6δ(νΐ6” κκι φυτοφαγία 

Πολύ εύκολα μπορεί ο οποιοσδήποτε να εμπλακεί σε μερικότητες αγνοώντας την 
ολότητα και αυτό είναι το σύνηθες μέσα σε μία κοινωνία σαν αυτή που ζούμε με τις 
αλλοτριωμένες σχέσεις, την άφθονη πληροφόρηση και την εικονική πραγματικότητα. Μέσα σε 
αυτό το κλίμα κάποιοι απαξιώνουν όσους ακολουθούν μια φυτοφαγική διατροφή ή είναι 
βίγκαν, τσουβαλιάζοντας τους όλους μαζί, λέγοντας ότι το κάνουν από "ΙίίθΒΐγΙθ". Συνήθως, 
όμως, οι ίδιοι ακολουθούν το πρότυπο διατροφής που ακολουθεί η πλειοψηφία της 
κοινωνίας, το οποίο είναι ένα εξουσιαστικό στερεότυπο που πήρε τεράστιες διαστάσεις με την 
επέκταση της βιομηχανικής παραγωγής και την μεγάλη αστικοποίηση. 

Όντως ο βιγκανισμός αφομοιώνεται από πολλούς ανθρώπους για διάφορους λόγους 
χωρίς να συνδέεται με συνολικότερα ζητήματα ή κάποια προοπτική, όμως όσοι είναι πιστοί 
και πειθαρχημένοι στο πρότυπο διατροφής και σκέψης του Δυτικού πολιτισμού πρώτα θα 
πρέπει να σκεφτούν το κατά πόσο οι απόψεις τους ταυτίζονται ή όχι με τον πλέον 
αλλοτριωμένο τρόπο ζωής της βιομηχανικής «πανούκλας». Αναμφίβολα στον σύγχρονο 
πολιτισμό αναδεικνύονται συνεχώς μόδες και ΊίΓθ$ίγΙθ" για κάθε γούστο. Όμως πέρα από 
αυτό υπάρχει και η πραγματική ελεύθερη ζωή, την οποία πολλοί είναι αυτοί που θέλουν να 
την ζήσουν. 

Όα μπορούσαμε να πούμε το ίδιο αφηρημένα ότι ολόκληρος ο πολιτισμός είναι ένα 
εξουσιαστικό "ΙίίθΒΐγΙθ" κόντρα στο φυσικό ελεύθερο και άγριο τρόπο ζωής, ή ακόμα θα 
μπορούσαμε να πούμε ότι ο εργατισμός και η θέληση για οργάνωση της κοινωνίας (που 
επικαλείται μια μερίδα που τάσσεται στον αναρχικό αγώνα) είναι ένα σαδομαζοχιστικό 
"ΙίΓθδίγΙθ". Όμως τα πράγματα δεν είναι τόσο απλοϊκά και οι αφορισμοί δεν είναι μια 
εποικοδομητική αντιπαράθεση. 

Είναι σημαντικό να δούμε την ολότητα στο τώρα και το πριν έτσι ώστε να μπορούμε 
να πράξουμε για το μετά. Αν δεν συζητήσουμε για την ολότητα δεν θα δούμε ούτε πως 
δομείται η κυριαρχία γύρω μας, ούτε ποιες είναι οι επιπτώσεις του πολιτισμού στον έμβιο 
κόσμο. Για να δούμε όμως την ολότητα χρειάζεται θέληση να αφαιρέσουμε όλα αυτά που 
είναι μπροστά μας και μας εμποδίζουν να την δούμε. Επειδή μέσα από την οπτική του 
ανθρωποκεντρισμού, της προόδου, των συμφερόντων δεν υπάρχει απελευθερωτική 
προοπτική, αλλά ανακύκλωση των εξουσιαστικών δομών. 



Η Φυτοφαγία σην κομμάτι μιας συνολικής άποψης 


«Όλοι ϋέλουν να αλλάξουν τον κόσμο αλλά λίγοι ϋέλουν να αλλάξουν τον εαυτό τους.» 

Για τον αναρχικό απελευθερωτικό αγώνα οι θεσμοί, οι υποδομές και τα μέσα της 
κυριαρχίας βρίσκονται στο στόχαστρο, επειδή αν μη τι άλλο, είναι οι αιτίες που αναπαράγουν 
τη γενικευμένη αλλοτρίωση και υποταγή. Απώτερος στόχος του είναι η καταστροφή τους για 
να μπορέσει έτσι να υπάρξει κάθε μορφή ζωής ελεύθερη σε κάθε σημείο της Γης. Όμως ο 
αγώνας για τη καταστροφή της εξουσίας για να είναι συνολικός δεν θα πρέπει να αφήσει 
ανέπαφο το κομμάτι του εαυτού μας το οποίο για χρόνια ολόκληρα είναι εξαρτημένο με την 
κυριαρχία και αλληλεπιδρά με τις δομές της. Δεν είναι ότι ο εχθρός είμαστε εμείς οι ίδιοι. Το 
κείμενο αυτό δεν έχει ως στόχο την αυτό-ενοχοποίηση ή την αυτό-μαστίγωση. Είναι όμως 
σημαντικό να δούμε ότι ο εχθρός ακριβώς επειδή έχει και άυλη μορφή -είναι σχέσεις, ιδέες, 
στερεότυπα, συμπεριφορές- καταφέρνει να διεισδύει σε όλους μας, εμπλέκοντας μας 
ταυτόχρονα άλλους λιγότερο και άλλους περισσότερο με το εξουσιαστικό πλέγμα. Κατά μια 
έννοια ο εχθρός καταφέρνει να διεισδύει και να δομείται σε κάθε έκφανση της 
καθημερινότητας μας. Ένας κόσμος χωρίς εξουσία στην ουσία είναι μια κατάσταση εντελώς 
διαφορετική απ' αυτήν που ζούμε σήμερα. Οπότε για να περάσουμε σε αυτή την κατάσταση 
είναι βασικό ο κάθε άνθρωπος να αφήσει τον παλιό του εαυτό, τον εαυτό εκείνο που 
δομήθηκε σε μεγάλο βαθμό αλληλεπιδρώντας με τα θέλω και τα μη της κυριαρχίας και τα 
στερεότυπα της μαζικής κοινωνίας. 

Η οργή και η βίαιη εξωτερίκευσή της ενάντια στους μηχανισμούς της εξουσίας είναι 
βασικό μέρος μιας εξεγερσιακής κατάστασης, είναι αυτό που επιθυμούμε να συμβαίνει και 
που το προτείνουμε στον καθένα. Η βία όμως ενάντια στην κυριαρχία, σε κάθε της πτυχή, αν 
δεν συνοδεύεται και από τον ανάλογο τρόπο σκέψης και αντίληψης της ζωής και αν δεν 
αποσκοπεί στην απελευθέρωση, τότε είναι άσκοπη και πολλές φορές καταντάει ένας στείρος 
χουλιγκανισμός που δεν διαφοροποιείται στην ουσία από τις δυνάμεις της τάξης. 

Σήμερα ζώντας υπό τις συνθήκες της κυριαρχίας, βομβαρδιζόμαστε από ένα σωρό 
στερεότυπα συμπεριφοράς και νοοτροπίας που είναι αντίθετα προς το αναρχικό ήθος. 
Γινόμαστε οι ίδιοι εμπορεύματα και αντιμετωπίζουμε πολλές φορές αναγκαστικά και 
οτιδήποτε έξω από εμάς χρηστικά και εργαλειακά. Πολλές φορές αναγκαζόμαστε να δούμε 
τους άλλους ανθρώπους σύμφωνα με αυτό που επιβάλλει η εξουσία και όχι ως αυτό που είναι 
πραγματικά χωρίς την εξουσιαστική επιβολή. Όσα καταναλώνουμε βρίσκονται επίσης σε αυτά 
τα πλαίσια. Η καθημερινότητα μας μοιάζει αποστειρωμένη από κάθε αυθεντικό -υπερβατικό 
νόημα και επαφή. Συχνά αφηνόμαστε και γινόμαστε σκέτα γρανάζια της παραγωγής και της 
κατανάλωσης χάνοντας την ουσία της ζωής. Όλος αυτός ο τεμαχισμός του φυσικού μας 
«είναι» μέσα σε μια καθημερινότητα με ταχύτατους ρυθμούς, μας έχει αλλοτριώσει από τις 
διεργασίες εκείνες που μας έφερναν ως ζωικό είδος κοντά στην αλήθεια αυτού του κόσμου - 
την γήινη ύπαρξη. 

Αναντίρρητα ένας κόσμος ελεύθερος θα πρέπει να είναι ελεύθερος για όλους. Οι 
άνθρωποι θα πρέπει να βλέπουν τους άλλους ανθρώπους, τη γη και τα άλλα ζώα με άλλο 
τρόπο και όχι όπως τα βλέπουν σήμερα μέσα από την γυάλα του πολιτισμού. Η ελευθερία, ο 
σεβασμός στις άλλες υπάρξεις, η κατανόηση της ολότητας της ζωής, η πνευματική ενατένιση 
και ο αναστοχασμός θα είναι χαρακτηριστικά της ζωής των ανθρώπων σε έναν ελεύθερο 

κόσμο χωρίς θεσμούς και νόμους, έναν κόσμο τον οποίο προσδοκούμε και γι' αυτό 
αγωνιζόμαστε. 

Είναι αναμφίβολο ότι εκτός από την όποια πρακτική εναντίωση προς τους θεσμούς 
και την κάθε έκφανση της κυριαρχίας θα πρέπει ο κάθε αγωνιζόμενος να επεξεργαστεί σε 
προσωπικό επίπεδο ένα σύνολο από απόψεις και αντιλήψεις. Σε καμιά περίπτωση όμως αυτή 
η «εσωτερική δουλειά» δεν θα πρέπει να υποβιβάσει ή να παρακάμψει τον αγώνα που 
βρίσκεται «έξω». Δεν μιλάμε για ένα αγώνα ενάντια στην εξουσία σε ατομικό-εσωτερικό 
επίπεδο, αλλά μιλάμε και γι' αυτό ως μέρος ενός συνολικού αγώνα. 

Αν δούμε τα πράγματα μέσα από αυτό το πρίσμα, τότε θα καταλάβουμε ότι 
ορισμένες επιλογές τις οποίες κάνουν κάποιοι άνθρωποι, αναρχικοί ή μη, ίσως να μην είναι 
απλά «ατομικές επιλογές» αλλά μέρος ενός ολιστικού τρόπου σκέψης και πράξης. Όχι ότι δεν 
υπάρχει το «ΙίΓοεΐγΙθ», η μερικότητα, η αποσπασματικότητα και ο «ένας άλλος τρόπος 
καταναλωτισμού». Όλα αυτά υπάρχουν, απλά δεν σημαίνει ότι ισχύουν πάντα και παντού. 

Η καθημερινότητα μας έχει φτιαχτεί έτσι με βάση τις απαιτήσεις της κυριαρχίας. 
Οπότε πρέπει να σκεφτούμε γύρω από αυτό και σχετικά με τον τρόπο που εξυπηρετούνται οι 
καθημερινές μας ανάγκες. Οφείλουμε να δούμε πως παράγονται όλα αυτά που 
καταναλώνουμε και τι ρυθμίζει αυτόν τον μηχανισμό. Όλα προέρχονται από το 
τεχνοβιομηχανικό σύστημα, τα πάντα είναι προϊόν εκμετάλλευσης και μόλυνσης. Η μόνη 
διέξοδος από αυτόν το λαβύρινθο φαντάζει να είναι η φυγή από το ίδιο το οικοδόμημα της 
εξουσίας -τις πόλεις και τις κοινωνικές δομές όπου και αν βρίσκονται αυτές. Στην 
πραγματικότητα όμως αυτές οι σκέψεις δεν αποτελούν διέξοδο ούτε κάποιου είδους λύση. 
Αφού οι δομές της κυριαρχίας έχουν επεκταθεί παντού και ελέγχουν σχεδόν κάθε σπιθαμή 
γης. Εξάλλου δεν μπορεί να βιωθεί η απελευθέρωση έχοντας εν γνώσει μας ότι λίγο πιο πέρα 
από εμάς υπάρχει η αιχμαλωσία, οι μηχανές, η πρόοδος, οι φυλακές, το κράτος. 

Αν καταφεύγαμε μερικοί άνθρωποι σε ένα τόπο που η βιομηχανική ανάπτυξη δεν τον 
έχει καταστρέφει και καταφέρναμε να καλύπτουμε τις βασικές μας ανάγκες χωρίς 
εκμετάλλευση και καταπίεση, αρνούμενοι την συνδιαλλαγή μας με το τεχνοβιομηχανικό 
σύστημα, θα ήταν όντως μια ειδυλλιακή κατάσταση. Αυτό όμως ίσως να κατέληγε σε μια 
ηθελημένη κίνηση άγνοιας για το τι κάνει η κυριαρχία πάνω στη Γη. Ίσως να κατέληγε απλά σε 
κάτι το αποσπασματικό και αποκομμένο, που δεν θα μπορούσε να εμποδίσει την επέλαση της 
κυριαρχίας. 

Απορρίπτοντας την «φυγή» ως μη ουσιαστική λύση, στην ουσία απορρίπτουμε και το 
να ζήσουμε καλύπτοντας τις ανάγκες μας χωρίς εκμετάλλευση και καταπίεση στο εδώ και στο 
τώρα. Οπότε το μόνο που απομένει προς το παρόν είναι η παραμονή μας μέσα στο 
εξουσιαστικό πλέγμα και ο αγώνας εναντίον του. Ο εξαναγκασμός μας ή η συνειδητή μας 
επιλογή να παραμείνουμε εντός της βιομηχανικής κοινωνίας δεν σημαίνει κιόλας ότι θα 
αφομοιώσουμε άκριτα ό,τι μας προσφέρει η κυριαρχία στα μούτρα. Η παγίδευση μας στο 
σύστημα δεν δικαιολογεί μια απερίσκεπτη στάση χωρίς το υπόβαθρο του ήθους και της 
θεώρησης μας για τον κόσμο. 

Συνεπώς ο καθένας μπορεί να κάνει κάποιες προσωπικές επιλογές -τις οποίες μπορεί 
να τις συζητήσει και με άλλους ανθρώπους στη βάση κάποιας συλλογικής προοπτικής. 
Μπορούμε να σκεφτούμε διάφορα πράγματα τα οποία μπορεί να αρνηθεί ο καθένας στην 
καθημερινότητα του έτσι όπως δομείται από την κυριαρχία. Μια ομάδα ανθρώπων μπορεί να 
αναζητήσει και να διαδώσει τρόπους έτσι ώστε να καλύπτονται οι βασικές μας ανάγκες χωρίς 

την διαμεσολάβηση του κράτους. Τέτοιες πρακτικές είναι απόλυτα επιθυμητές εάν 
συνοδεύονται με συνολικά προτάγματα και επιδιώξεις και δεν παραμένουν αποσπασματικές 
κινήσεις και ένας τρόπος απλά για να ζει κανείς εντός του συστήματος. 

Είναι ευνόητο ότι για να μπορέσουμε να ζήσουμε χωρίς το πλέγμα των εξουσιαστικών 
σχέσεων που μας καθυποτάσσουν σήμερα θα πρέπει να έχουμε και την αντίστοιχη γνώση. 
Έτσι δεν μπορούμε να αφορίσουμε τις όποιες προσπάθειες για να αποκτηθεί αυτή η γνώση. 
Όλη αυτή η αναζήτηση μπορεί να μας εξασφαλίσει την ικανότητα να τραφούμε, να 
στεγαστούμε, να ντυθούμε ή να ζεσταθούμε χωρίς την διαμεσολάβηση των εξουσιαστικών 
δομών. 

Ζώντας στα πλαίσια των νόμων και των θεσμών του πολιτισμού έχουμε εξαρτηθεί 
από τις λειτουργίες του σε τέτοιο βαθμό που είναι αλήθεια το ότι έχουμε αλλοτριωθεί ως προς 
την φυσική μας υπόσταση. Θα ήταν συνθηκολόγηση αν βολευόμασταν με την σημερινή 
«εικόνα» του εαυτού μας και του κόσμου γύρω μας. Η εξουσιαστική επιβολή είναι υπεύθυνη 
για τον τρόπο ζωής μας, γι' αυτό αν καταστρέφουμε τους θεσμούς και τις δομές της θα πρέπει 
να μας είναι ξεκάθαρο το ότι ο σημερινός τρόπος ζωής μας θα αποδομηθεί επίσης, η συνολική 
«εικόνα» του καθενός μας θα αλλάξει. Οι ανάγκες μας θα πρέπει να καλύπτονται με άλλα 
μέσα και τρόπους. Αναμφισβήτητα όταν κατορθωθεί η κατάρρευση των εξουσιαστικών δομών 
θα απλοποιηθούν και οι ανάγκες μας. Οι σκέψεις και οι συνήθειες μας θα κυλάνε πιο χαλαρά. 
Η σχέση μας με τη φύση θα αλλάξει, αφού η βιομηχανοποίηση θα σβήσει. Οπότε ο τρόπος 
που θα αντιμετωπίζουμε τον φυσικό κόσμο θα πρέπει να αλλάξει επίσης, δεν θα έχει σχέση με 
τον τρόπο που τον αντιμετωπίζουμε έμμεσα μέσα από το πλέγμα της κυριαρχίας. Για να το 
πούμε αλλιώς, για να ζήσουμε ελεύθεροι χωρίς κράτος και πολιτισμό θα πρέπει να έχουμε μια 
αρμονική-συμβιωτική σχέση με τον υπόλοιπο φυσικό κόσμο. Αυτό δεν είναι απλό αν το 
συγκρίνουμε με τον τρόπο με τον οποίο ζούμε σήμερα. Όλο αυτό απαιτεί την ανάπτυξη ενός 
αντίστοιχου τρόπου σκέψης, μη κτητικού, μη ανθρωποκεντρικού, με σεβασμό και κατανόηση. 

Βέβαια όλα αυτά δεν μπορούν να μετακυληστούν στο επέκεινα, σε ένα μακρινό 
μέλλον. Όσοι και όσες κατανοούν τα παραπάνω θα πρέπει να είναι πρόθυμοι να 
επεξεργαστούν κάποιες ιδέες και πρακτικές στο βαθμό που μπορούν εδώ και τώρα. Είναι 
οξύμωρο να μιλάει κάποιος για αναρχία και ελεύθερη ζωή, αλλά στην ουσία να μην είναι 
πρόθυμος να αλλάξει κάτι στον εαυτό του. Είναι σύνηθες για τους ανθρώπους να θεωρούν ότι 
δέχονται εκμετάλλευση και είναι καταπιεσμένοι από κάποιους «μεγάλους και τρανούς» ενώ 
αγνοούν ότι μέσα στο πλέγμα των σχέσεων της μαζικής κοινωνίας πιθανόν και οι ίδιοι να 
φέρουν ευθύνη για την αναπαραγωγή του συστήματος και την καταπίεση άλλων. 

Τα πάντα μπορούν να μπουν σε μια κατεύθυνση έτσι ώστε να αλλάξουν κάποια 
στιγμή συνολικά. Προφανώς και ισχύει ότι όσο είμαστε παγιδευμένοι από την κυριαρχία θα 
είμαστε και γρανάζια της για την αναπαραγωγή ενός ανελεύθερου τρόπου ζωής. Η 
προβληματική όμως σε αυτή την άποψη είναι ότι μπορεί να χρησιμοποιηθεί με μια 
μοιρολατρική διάθεση κρύβοντας την όποια ατομική ευθύνη πίσω από τις δομημένες 
συνθήκες. Είναι δεδομένο ότι το ανθρώπινο είδος δεν είναι εξολοκλήρου ένα υποχείριο του 
περιβάλλοντος-συστήματος στο οποίο ζει αλλά έχει επίσης τη δύναμη να διαμορφώσει το ίδιο 
την ζωή του και την καθημερινότητα του. Οπότε αν δεν είμαστε σε μια συνεχή προσπάθεια να 
ξεπεράσουμε τις συνθήκες και ό,τι καθορίζει τον τρόπο ζωής μας, τότε θα είμαστε πάντα ένα 
βήμα πίσω και εξαρτημένοι από την κυριαρχία. Εν τέλει κάτι που ίσως να φαίνεται ως μια 
«ατομική επιλογή» μπορεί στη πραγματικότητα να είναι μέρος μιας ολιστικής σκέψης και 

πρακτικής. Όσοι αφορίζουν αυτόν τον τρόπο σκέψης και την επιδίωξη για την συνολική 
καταστροφή των σχέσεων εξουσίας, μάλλον θα τρομάξουν και στη σκέψη ενός κόσμου χωρίς 
εξάρτηση απάτη κυριαρχία. 

Εξουσία και διατροφή 

Εξουσία δεν αποτελούν μόνο αυτές οι μαριονέτες που κατέχουν αξιώματα και που 
εναλλάσσονται συχνά-πυκνά. Εξουσία είναι ο κάθε θεσμός που ρυθμίζει και προγραμματίζει 
τη ζωή μας. Ένας θεσμός είναι ένα σύστημα από κανόνες και λειτουργίες που ως μεμονωμένα 
άτομα και ομαδοποιήσεις δεν έχουμε άμεση πρόσβαση σε αυτόν, είναι με λίγα λόγια πολύ πιο 
πάνω από εμάς, ελέγχοντας και κατευθύνοντάς μας. Έτσι η εξουσία μέσω των θεσμών 
καταφέρνει να διεισδύει στις προσωπικές μας υποθέσεις -στην καθημερινότητα μας -στις 
επιλογές μας. Εξουσία είναι ολόκληρος αυτός ο μηχανισμός που αποτελείται από πολλούς 
θεσμούς, είναι μια μηχανή, είναι ο πολιτισμός. Επιλογές μπορούμε να κάνουμε εντός του 
συστήματος, αλλά είναι δύσκολο να κάνουμε κάποιες επιλογές που να μην διαμεσολαβούνται 
από τα στερεότυπα που έχουν δομηθεί. Οι ελεύθερες επιλογές θα αρχίσουν όταν θα έχουμε 
τελειώσει με την εξουσία -όταν δεν θα υπάρχει εξουσία. Προς το παρόν μόνο όταν 
αρνούμαστε την εξουσία οσφραινόμαστε την ελευθερία. 

Η διατροφή των ανθρώπων είναι μια βασική ανάγκη για τη ζωή τους, που στον 
πολιτισμό ελέγχεται. Αν η εξουσία δεν έλεγχε αυτή την βασική ανάγκη τότε δεν θα μπορούσε 
να επιβληθεί και να υπάρξει ως τέτοια. Όπως τα πάντα στον πολιτισμό έτσι και η διατροφή 
ελέγχεται από θεσμούς. Οι διατροφικές μας συνήθειες μάλιστα έχουν επηρεαστεί άμεσα από 
τις γενικότερες αλλαγές που έχουν επιφέρει η πρόοδος της τεχνοεπιστήμης και του πολιτισμού 
γενικότερα (αστικοποίηση, αύξηση πληθυσμού, οικονομία). Όλες αυτές οι αλλαγές έχουν ως 
αποτέλεσμα την δόμηση νέων στερεότυπων διατροφής και τάσεις διατροφής που είναι πολύ 
πιο απεχθείς από τις προηγούμενες σε συνθήκες κυριαρχίας. 

Όα μπορούσε να πει κάποιος ότι προβλήματα όπως ο υποσιτισμός, η πείνα, η 
παχυσαρκία, οι καρδιοπάθειες και άλλα, ξεκινούν από την στιγμή που η διατροφή των 
ανθρώπων συσχετίζεται άμεσα με την καπιταλιστική οικονομία. Σίγουρα αν δούμε αυτό το 
ζήτημα από ανθρωποκεντρική σκοπιά και ξέχωρα από οτιδήποτε άλλο, τότε η 
εμπορευματοποίηση της τροφής ίσως να είναι ο μείζων παράγοντας για την εμφάνιση 
προβλημάτων στη διατροφή των ανθρώπων. 

Όμως όλα αυτά τα θλιβερά που συμβαίνουν προέρχονται από πιο σύνθετες αιτίες. Αν 
δούμε το ζήτημα από μια ολιστική οπτική τότε θα διαπιστώσουμε ότι είναι προβληματικό 
εξαρχής το να αντιμετωπίζουμε την τροφή μας ως ένα καταναλωτικό προϊόν, έναν πόρο ή ως 
απλές θρεπτικές ουσίες για να γεμίσουν οι «μπαταρίες». Η όλη διαδικασία της παραγωγής 
τροφής σήμερα είναι αποξενωμένη από κάθε φυσική διεργασία. Ο τρόπος που τρεφόμαστε 
έχει γίνει μια διαδικασία που αποτελείται από τεχνικές οι οποίες δεν έχουν κανένα ίχνος 
ενσυναίσθησης, κατανόησης και σεβασμού. Κατά βάση ο πληθυσμός της μαζικής κοινωνίας 
τρώει και δεν τον ενδιαφέρει τίποτα άλλο πέρα από το να χορτάσει, να νιώσει ευχαρίστηση 
από αυτό ή να φάει κάτι θρεπτικό και «σωστό» από άποψη υγείας. Ένα αδιαπέραστο τείχος 
μας χωρίζει από αυτό που ήταν πριν η τροφή μας, ζώο ή φυτό. Σχεδόν ποτέ δεν ενδιαφέρει τι 
κόστος είχε για το ίδιο το ζωντανό να περάσει από την διαδικασία παραγωγής τροφίμων. Ούτε 
ενδιαφέρει τι επιπτώσεις θα έχει στον φυσικό κόσμο ο τρόπος παραγωγής τροφής. Το γεύμα 
μας συνήθως είναι μια υπόθεση μεταξύ εμάς κι ενός καταναλωτικού προϊόντος, τίποτα 



παραπάνω, τίποτα λιγότερο. Βολεύει πολύ τον «καταναλωτικό τύπο» ανθρώπου να πιστεύει 
ότι όλα έγιναν έτσι -επειδή έπρεπε να γίνουν, ενώ όλα τα άλλα είναι περιττές φιλοσοφίες. 

Αποτέλεσμα αυτής της συμπεριφοράς είναι να δενόμαστε ακόμα πιο πολύ με τους 
μηχανισμούς της εξουσίας. Η εξάρτηση και η υπαγόρευση των κινήσεων και των επιλογών 
μας, με αυτόν τον τρόπο αυξάνονται. Αλλά δεν είναι μόνο αυτό. Ο φυσικός κόσμος 
εξοντώνεται αδιάκοπα όσο συνεχίζεται η αλλοτρίωσή και η ζωή μας είναι στεγνή από κάθε 
πνευματικότητα σε σχέση με αυτόν. 

Δεν είναι μόνο ο καπιταλισμός, είναι η παραγωγική διαδικασία ως μηχανισμός που 
διαιωνίζει την αλλοτρίωση. Πρέπει να γνωρίζουμε αυτό που τρώμε και πρέπει να γνωρίζουμε 
από πού το παίρνουμε, αυτό θα καθορίσει κι αν θα το φάμε ή όχι. Σε έναν ελεύθερο κόσμο ο 
καθένας θα πρέπει να έχει άμεση σχέση (να υπάρχει αλληλεπίδραση στον ίδιο βιότοπο) με 
αυτό που τρώει και όχι να είναι απλώς ο καταναλωτής του. Όσο ο συστηματοποιημένος 
καταμερισμός εργασίας καθορίζει τις διατροφικές μας συνήθειες, τόσο θα είμαστε δέσμιοι 
των εξουσιαστικών δομών. Πώς όμως θα τρεφόμαστε χωρίς τη μεγαμηχανή; 

Η τροφή δεν μπορεί να αντιμετωπίζεται σαν καταναλωτικό προϊόν ή σαν 
αντικειμενοποιημένος πόρος χωρίς να υπάρχει η αλλοτρίωση και η εξουσία. Πίσω από αυτά 
που τρώμε σήμερα υπάρχουν βασανιστήρια, μόλυνση, εκμετάλλευση και καταστροφή 
ολόκληρων βιοτόπων. Όλα αυτά δεν μπορούν να ξεπερνιούνται έτσι απλά, εκτός και αν 
θέλουμε να συνεχίζεται το τροπάριο της κυριαρχίας. Μόνο αν συμφιλιωθούμε με τη γη και τον 
βιότοπο στον οποίο ζούμε, θα μπορέσουμε να ζήσουμε σε συνθήκες ελευθερίας. Σήμερα ο 
πολιτισμός καταστρέφει την άγρια φύση -με τη συστηματοποιημένη γεωργία και τις 
αποψιλώσεις άγριας βλάστησης, με τα φάρμακα, τα εντομοκτόνα, τα πετροχημικά, τις 
γενετικές παρεμβάσεις, την κτηνοτροφία και τον βασανισμό δισεκατομμυρίων ζώων- και όλα 
αυτά για να παράγονται οι πρώτες ύλες για να τρώει και να διογκώνεται η μαζική κοινωνία, 
αναπαράγοντας ασφαλώς και τους εσωτερικούς διαχωρισμούς της. Ο τρόπος που 
εξασφαλίζουμε την τροφή μας είναι προβληματικός, γι' αυτό και θα πρέπει να τον αλλάξουμε, 
όπως και ολόκληρο τον τρόπο ζωής μας. Αυτό σημαίνει να δούμε τον φυσικό κόσμο αλλιώς 
από τώρα και όχι κάποια στιγμή στο μέλλον. 

Η διατροφή των ανθρώπων ανά τον κόσμο δεν βασίζεται συνολικά ούτε πρέπει να 
βασίζεται πάνω σε ένα κοινό μοντέλο. Το είδος και τα χαρακτηριστικά του βιοτόπου, οι κάθε 
είδους αντιλήψεις και τα κατά τόπους μέσα θα έπρεπε να είναι οι βασικοί παράγοντες για τη 
διαμόρφωση της διατροφής των ανθρώπων. Σήμερα όμως στον δυτικό πολιτισμό, με την 
υψηλή τεχνολογία του, επιβάλλεται όλο και πιο πολύ ένα συγκεκριμένο μοντέλο διατροφής, 
ανάλογο με το ευρύτερα επιβαλλόμενο μοντέλο παραγωγής. Ένα μοντέλο παραγωγής και 
κατανάλωσης κυριαρχικό και καταστροφικό προς τη φύση, το οποίο συνδέεται άμεσα με τους 
βασικούς άξονες της σκέψης στο Δυτικό πολιτισμό. 

Φυσικός κύκλος της ζωής 

Εδώ και πολλά εκατομμύρια χρόνια η ζωή πάνω στον πλανήτη Γη συντηρείται με βάση 
τους δικούς της φυσικούς κύκλους. Χωρίς να υπάρχει κάποιου είδους κεντρική οργάνωση, η 
ζωή σε κάθε της μορφή, υπάρχει για τον δικό της λόγο και παίζει τον δικό της ρόλο για τη 
συντήρηση και τη διαιώνιση της φυσικής ολότητας. 

Δεν υπάρχει ανώτερη ή κατώτερη ύπαρξη. Δεν υπάρχει κάποιου είδους κατάταξη που 
να ορίζει τι αξίζει πιο πολύ να υπάρχει και τι δεν αξίζει. Το κάθε ον και στοιχείο της φύσης 

είναι μια μοναδική ύπαρξη, μέρος της χαοτικής συμπαντικής αρμονίας. Ο πολιτισμός και όλες 
οι πολιτικές θεωρίες που τον αποδέχονται (φιλελευθερισμός, φασισμός, ναζισμός, 
σοσιαλισμός, κομμουνισμός, κλασικός αναρχισμός), υποστηρίζουν την ανωτερότητα του 
ανθρώπου ως προς τον φυσικό κόσμο. Ακόμα κι αν κάποιοι υποστηριχτές του αναρχισμού δεν 
το λένε ευθέως, από τη στιγμή που αποδέχονται το σημερινό μοντέλο ανθρώπου άκριτα, την 
κοινωνία ως δεδομένη και εντοπίζουν το πρόβλημα να πηγάζει από το ποιος κρατάει τα ηνία 
της «μηχανής», στην ουσία υποστηρίζουν το υπάρχον σε μια άλλη του εκδοχή. 

Οι άνθρωποι στη φυσική τους κατάσταση δεν αφομοίωσαν όλοι ένα συγκεκριμένο 
κοινό μοντέλο τρόπου ζωής και κουλτούρας. Ανάλογα με το που βρισκόταν ο κάθε άνθρωπος 
πάνω στον πλανήτη Γη ανέπτυσσε και τα χαρακτηριστικά εκείνα που τον διαφοροποίησαν από 
τους υπόλοιπους σε άλλα σημεία της Γης. Βέβαια έτσι κι αλλιώς ο κάθε άνθρωπος και η κάθε 
ομάδα είναι διαφορετικοί, ανεξαρτήτως αν μένουν στον ίδιο χώρο. Η εξουσιαστική επιβολή 
ομογενοποιεί-οργανώνει κι επιβάλλει πάνω στη φυσική κατάσταση ένα πρότυπο τρόπο ζωής 
και συμπεριφοράς σε διαφορετικούς ανθρώπους. 

Το ζήτημα της διατροφής των ανθρώπων, ως αναπόσπαστο μέρος του τρόπου ζωής 
τους, διαμορφώνεται ή καθορίζεται ανάλογα με τις περιστάσεις. Άλλη θα είναι η διατροφή 
ορισμένων ανθρώπων σε ένα συγκεκριμένο μέρος της Γης και άλλη θα είναι κάποιων άλλων σε 
μια άλλη περιοχή και με έναν άλλο τρόπο ζωής. 

Ανεξάρτητα όμως από τις διαφοροποιήσεις στην κουλτούρα της κάθε ομαδοποίησης 
ανθρώπων, αν μιλάμε για μια κατάσταση χωρίς κυριαρχία -ο φυσικός κόσμος μέσα στον 
οποίο θα βρίσκεται η κάθε ομαδοποίηση θα αλληλεπιδρά με τις επιλογές της, 
διαμορφώνοντας και τον τρόπο διατροφής της. 

Η κυριαρχία τοποθετεί τον πολιτισμένο άνθρωπο πάνω από κάθε άλλη ύπαρξη, σε 
φυσικές-ελεύθερες συνθήκες όμως ο άνθρωπος θα βρίσκεται σε αρμονία και θα συμβιώνει με 
τη φύση. Γι' αυτό από ιδιοκτήτης των υπόλοιπων ειδών (αφού θεωρεί τον εαυτό του ως 
κορυφή μιας άτυπης πυραμίδας), θα πρέπει να προσαρμοστεί στην αλυσίδα και τα πλέγματα 
των διατροφικών σχέσεων της φύσης. Ανάλογα με το που βρίσκεται η κάθε ομαδοποίηση 
μπορεί να πάρει και την αντίστοιχη θέση μέσα στη διατροφική αλυσίδα του κάθε βιότοπου. 
Όταν μιλάμε για θέση, εννοούμε κατά βάση αν θα είναι αμιγώς φυτοφάγος ή φυτοφάγος και 
σαρκοφάγος ταυτόχρονα και βέβαια σε ποιες αναλογίες. 

Είναι αδιαμφισβήτητο το ότι οι άνθρωποι μπορούν να καλύψουν τις οργανικές τους 
ανάγκες για τροφή μόνο μέσα από φυτικές τροφές. Όμως σε ένα κόσμο χωρίς κυριαρχία, που 
συνεπάγεται ότι δεν θα υπάρχουν βιομηχανικές δομές, το να καταφέρει μια ομάδα ανθρώπων 
να τρέφεται μόνο με φυτικές τροφές θα είναι δυνατό μόνο σε συγκεκριμένες περιοχές πάνω 
στη Γη. Αν για παράδειγμα ο άνθρωπος σε ένα συγκεκριμένο βιότοπο έχει ανταγωνιστικά είδη 
ως προς την απόκτηση φυτικών τροφών, αυτό ίσως τον ωθήσει στο να τραφεί και με ζωικές 
τροφές. 

Προφανώς και οι ζωικές τροφές δεν προέρχονται μόνο από κάποια γνωστά θηλαστικά 
όπως έχουμε συνηθίσει μέχρι σήμερα στον Δυτικό πολιτισμό. Έντομα, τρωκτικά και ερπετά 
μπορούν να αποτελόσουν τροφή για τον άνθρωπο αν κριθεί απαραίτητο. 

Η διατροφή της κάθε ελεύθερης ομαδοποίησης ή ατόμου, θα πρέπει να βασίζεται 
πάνω σε ολιστικές θεωρήσεις για τον κόσμο, θεωρήσεις που να προωθούν τη βιωσιμότητα, τη 
διατήρηση, τον σεβασμό και την αρμονία με την φυσική ολότητα. Αν για παράδειγμα μια 
ομαδοποίηση υποστηρίζει και ακολουθεί την φυτοφαγία, χωρίς να αντιλαμβάνεται άλλους 

παράγοντες οι οποίοι συντελούν στην διατήρηση και σταθερότητα του βιοτόπου στον οποίο 
ζει, τότε πολύ σύντομα θα οδηγηθεί στην εντατική καλλιέργεια, τις αποψιλώσεις και την 
καταστροφή του βιοτόπου. Αν μια ομαδοποίηση υποστηρίζει τη σαρκοφαγία χωρίς να την 
τοποθετεί σε μια συνολική αντίληψη ή θεώρηση και ανάλογα με τις περιστάσεις, τότε πολύ 
σύντομα θα οδηγηθεί στην καταστροφή των ζωικών ειδών και του βιότοπου από το κυνήγι κι 
εν τέλει στην αυτοκαταστροφή της. 

Από κάθε άποψη, η βάση κάθε διατροφής θα πρέπει να προέρχεται από φυτικές 
τροφές και αν είναι δυνατό μόνο από αυτές. Είναι γνωστό από ανθρωπολογικές έρευνες ότι ο 
άνθρωπος για το μεγαλύτερο μέρος της ύπαρξης του ήταν φυτοφάγο ζώο ή και πτωματοφάγο 
(τρώγοντας ζώα που είχαν σκοτώσει άλλοι θηρευτές). Οι φυτικές τροφές, μπορούν να μας 
παρέχουν όλα τα θρεπτικά στοιχεία που χρειάζεται ο οργανισμός μας. Θα ήταν αυθαίρετο 
όμως να ισχυριστούμε ότι ο άνθρωπος είναι ένα αμιγώς φυτοφάγο ζώο. Επειδή έτσι θα 
αντιλαμβανόμασταν το ανθρώπινο είδος σαν ένα και μοναδικό μοντέλο, άσχετα με τις 
συνθήκες μέσα στις οποίες βρίσκεται. Για παράδειγμα άλλη θα είναι η διατροφή μιας άγριας 
ομαδοποίησης στο Βόριο Πόλο και άλλη κάποιας ομαδοποίησης στην Ευρώπη ή την Αφρική 
που δεν υπάρχουν παγετώνες. 

Ένας βιότοπος θα καταστραφεί από τις ανθρώπινες δραστηριότητες όταν επινοηθούν 
ιδέες ανωτερότητας απέναντι στις άλλες υπάρξεις που τον αποτελούν. Δηλαδή όταν 
επινοηθούν και επιβληθούν κάποιοι διαχωρισμοί. Όπως για παράδειγμα ο διαχωρισμός του 
ανθρώπου από τα άλλα ζώα και ο διαχωρισμός των ζώων από τα φυτά. Είναι προβληματικό να 
διαχωριζόμαστε από τον φυσικό κόσμο ως κάτι ανώτερο, αλλά και να διαχωρίζουμε τα 
στοιχεία της φύσης μεταξύ τους με τον ίδιο τρόπο. Η στάση μας απέναντι στα άλλα είδη ζωής 
θα πρέπει να είναι τέτοια έτσι ώστε να διατηρείται η βιοποικιλότητα αλλά και να την 
ενθαρρύνει να εξελιχτεί. Πιο συνοπτικά, η οικοκεντρική οπτική και στάση απέναντι στο φυσικό 
κόσμο, ανάλογα πάντα με τα χαρακτηριστικά του κάθε βιοτόπου θα πρέπει να διαμορφώνει 
με την ανθρώπινη διατροφή. 

Αν η βάση της σκέψης μας δεν είναι η διατήρηση του βιοτόπου, τότε θα διαταράξουμε 
τις ισορροπίες του φυσικού κύκλου της ζωής του, με αποτέλεσμα να ακολουθήσουν μια σειρά 
από δυσμενή αποτελέσματα (όπως συμβαίνει και σήμερα). Οπότε για να αποφύγουμε αυτή 
την κατάσταση θα πρέπει η διατροφή μας να τείνει προς την απόλυτη φυτοφαγία, ανάλογα με 
τις περιστάσεις και τα άλλα ζωικά και φυτικά είδη που θα υπάρχουν σε μια περιοχή. Ακόμα 
όμως και στο Βόρειο Πόλο να βρισκόμαστε ο άξονας της διατροφής μας θα πρέπει να είναι τα 
φυτά -οι συνθήκες θα είναι αυτές που θα μας οδηγήσουν στην σαρκοφαγία. Συνθήκες όπως 
για παράδειγμα η ανεπάρκεια βρώσιμων φυτικών ειδών που να μπορούν να μας θρέψουν. 

Δεν είναι ότι θεωρούμε τα ζώα ανώτερα από τα φυτά, αλλά επειδή τα φυτά είναι αυτά 
που αφθονούν στον φυσικό κόσμο και η βρώση τους δεν επηρεάζει την ισορροπία ενός 
βιότοπου όσο θα την επηρέαζε η θανάτωση ζώων κατ' εξακολούθηση. Από την άλλη δεν 
προτείνουμε την απερίσκεπτη αντιμετώπιση των φυτών, δηλαδή δεν υπάρχει λόγος να 
ξεριζώνουμε ένα φυτό αν μπορούμε να κόψουμε μόνο ένα μέρος του. Ακόμα, αν 
διαπιστώσουμε ότι κάποιο είδος φυτού τείνει προς την εξαφάνιση -εμείς θα πρέπει να το 
ενθαρρύνουμε να διαιωνιστεί και όχι να συντείνουμε στην εξαφάνιση του. 

Αν τα φυτικά είδη ενός βιότοπου δεν είναι αρκετά έτσι ώστε να υποστηρίξουν κάποια 
ανθρώπινη ομαδοποίηση, τότε υποχρεωτικά οι άνθρωποι θα τραφούν και με ζωικά είδη. Αυτό 
όμως δεν σημαίνει ότι θα επιδοθούν στο κυνήγι κάθε ζωικού είδους. Η επιλογές θα πρέπει να 

είναι πολύ προσεκτικές με βάση μια «οικοσοφία» για τη συντήρηση του βιότοπου. Οι 
προκαταλήψεις-στερεότυπα του Δυτικού πολιτισμού θα πρέπει να ξεπεραστούν, αφού τα 
ζωικά είδη ποικίλουν. Υπάρχουν πολλά ζωικά είδη που είναι βρώσιμα. Η επιλογή ζώων τα 
οποία αναπαράγονται σύντομα, που δεν βρίσκονται σε περίοδο αναπαραγωγής και τα οποία 
αφθονούν σε κάποιο βιότοπο θα εξασφαλίζει την βιωσιμότητα του βιότοπου. Η θανάτωση 
μεγάλου ζώου δεν μπορεί να είναι καθημερινή πρακτική. Επειδή αν επιδοθούμε στο κυνήγι 
μεγάλων ζώων με ταυτόχρονη αύξηση του πληθυσμού μας τότε η καταστροφή θα φτάσει 
σύντομα. 

Πέρα από τα στεγανά του ορθολογισμού 

Παρουσιάσαμε παραπάνω κάποιες σκέψεις χρησιμοποιώντας επιχειρήματα, σύμβολα 
και γλώσσα με βάση τον τρόπο επικοινωνίας στον Δυτικό πολιτισμό. Ένα είδος επικοινωνίας 
που βασίζεται σε μεγάλο βαθμό σε «ορθολογιστικούς συμβολισμούς». Με κάποια 
επιχειρήματα προσπαθήσαμε να στηρίξουμε μια θέση. Αυτή η γλώσσα προφανώς και έχει 
σχέση με την κοινωνία στην οποία ζούμε. Πρέπει να γνωρίζουμε όμως ότι οι άγριες- 
απολίτιστες φυλές ή ακόμα και οι προβιομηχανικές αγροτικές κοινότητες είχαν έντονο στη ζωή 
τους το πνευματικό στοιχείο -τη λατρεία της φύσης, τον παγανισμό, τον ανιμισμό και τη 
μαγεία. Αυτοί οι άνθρωποι της φύσης, την ανάλυση που έγινε πιο πάνω θα μπορούσαν να την 
αποδώσουν όχι με μια ορθολογική γλώσσα, αλλά με βάση τις πνευματικές τους αντιλήψεις και 
γενικά με τον δικό τους τρόπο σκέψης και συνεννόησης. Έτσι μπορούμε να συναντήσουμε 
διάφορες απόψεις από απολίτιστες φυλές (ή σε μεγάλες θρησκείες) όπου αντιμετωπίζουν 
κάποια ζώα σαν αδέρφια τους, τα ιεροποιούν ή τα βλέπουν σαν πρόσωπα και γι' αυτό δεν 
τρέφονται με τις σάρκες τους. Οπότε, από αναρχική οπτική, στη σημερινή ορθολογική 
κοινωνία στην οποία ζούμε, δεν θα έπρεπε να φέρουμε αντιρρήσεις όταν ακούμε κάποιον να 
μιλάει με παρόμοιο τρόπο. Θα πρέπει να είναι αναμενόμενο ότι με την καταστροφή του 
τεχνοβιομηχανικού συστήματος, ο ορθολογισμός και η επιστημονική αντικειμενικότητα θα 
αρχίσουν να χάνονται, ενώ η μαγεία και η λατρεία της φύσης θα εξαπλωθούν, όπως γινόταν 
και γίνεται όπου δεν υπάρχει κράτος. 

Είναι γεγονός ότι στις θέσεις όσων δηλώνουν άθεοι και υπέρμαχοι του επιστημονικού 
ορθολογισμού συναντάμε συνήθως απόψεις που τοποθετούν τα μη ανθρώπινα ζώα ως 
κατώτερα όντα από το ανθρώπινο είδος ή ότι τα μη ανθρώπινα ζώα τα έφτιαξε η φύση (αντί ο 
θεός) για να υπηρετούν τον άνθρωπο. Είναι γεγονός ότι η Δυτική επιστήμη εξαρχής δεν ήταν 
κάτι ξεκομμένο από την θρησκεία του χριστιανισμού και την εκκλησιαστική εξουσία αλλά κάθε 
άλλο είχε άμεση συνάφεια. Η επιστήμη ανακηρύχτηκε αθόρυβα και άτυπα ως η νέα θρησκεία 
η οποία καθορίζει και αντικειμενοποιεί, μέσα από την μεθοδολογία της, τον φυσικό κόσμο. 
Δεν είναι καθόλου τυχαίο το ότι η Δυτική επιστήμη είναι αλληλένδετη με τις δομές της 
κυριαρχίας και έχει σημαντικότατο ρόλο για την πρόοδο της τεχνικής και του πολιτισμού. 
Οπότε η επιστήμη δεν είναι καθόλου ουδέτερη ως δομή. Ο ανθρωποκεντρισμός βέβαια είναι 
ένα ατράνταχτο στίγμα του χριστιανισμού στην επιστημονική σκέψη κάτι που αποτυπώθηκε 
και στην εξέλιξη της «ορθολογιστικής γλώσσας». 

Η επιλογή της φυτοφαγίας στο τώρα! 

Το πλέγμα της κυριαρχίας έχει απλωθεί παντού και όλοι λίγο πολύ συμμετέχουμε σε 
αυτό με τον ένα ή τον άλλο τρόπο. Στις πόλεις είμαστε άμεσα εξαρτημένοι από τις 

εξουσιαστικές σχέσεις. Οποιαδήποτε επιλογή κι αν κάνουμε στον τρόπο διατροφής μας είναι 
αδύνατο να ξεφύγουμε από την εξάρτηση και τη συμμετοχή στο πλέγμα της κυριαρχίας. 

Σε περίπτωση που καταφεύγαμε στην ύπαιθρο ή σε κάποιο μέρος εκτός πόλης θα 
μπορούσαμε ίσως να πετύχουμε ως ένα βαθμό διατροφική αυτάρκεια σε αρμονία με τη φύση 
γύρω μας. Αυτή η «λύση» όμως, όπως προαναφέρθηκε εμπεριέχει άλλες προβληματικές. Από 
τη μια είναι το ότι η κυριαρχία είναι παντού -η ιδιοκτησία, οι νόμοι και η μόλυνση πάνε 
παντού όχι μόνο στις πόλεις. Η μόνιμη απομάκρυνση ενός μικρού αριθμού ανθρώπων χωρίς 
να υπάρχει κάποια δικτύωση με τους αγώνες ενάντια στο κράτος που διεξάγονται στις πόλεις 
θα οδηγούσε σε μια ακίνδυνη για το σύστημα επιλογή. 

Οπότε για τους πιο πολλούς που θέλουμε να εντείνουμε τον αγώνα ενάντια στη 
κυριαρχία, μας μοιάζει ανούσιο στην παρούσα φάση η απομάκρυνση από τους όποιους 
αγώνες ξεπηδούν στην πόλη. Το πλάνο για ένα δίκτυο πειραματισμών στην ύπαιθρο και η 
διάδοση των συμπερασμάτων τους είναι όντως επιτακτική ανάγκη. Είναι γεγονός όμως πως 
στον ελλαδικό χώρο σήμερα δεν διαφαίνεται μια τέτοια δυναμική με συνολικά 
χαρακτηριστικά ενάντια στην κυριαρχία. 

Το να φύγουμε απ' την πόλη μερικά άτομα θα ήταν κάτι που θα μας απομόνωνε και η 
ικανότητα μας να τρεφόμαστε με βάση μια οικοκεντρική οικοσοφία θα άφηνε την εξουσία 
αδιάφορη, ενώ η επίθεση ενάντια στον φυσικό κόσμο θα συνέχιζε να εντείνεται. Παρ' όλο που 
είναι σχεδόν αδύνατο, μια ομάδα θα μπορούσε δυνητικά να αποστασιοποιηθεί από τον 
πολιτισμό αναπτύσσοντας ταυτόχρονα κάποιες μορφές αγώνα ενάντια στις δομές της 
εξουσίας. 

Υποχρεωτικά όλοι εμείς που αναγκαζόμαστε ή επιλέγουμε να ζούμε μέσα στις πόλεις 
ή σχετιζόμενοι με τον πολιτισμό ζώντας σε κάποιο χωριό, κινούμαστε μέσα στα πλαίσια που 
ορίζει η κυριαρχία. Οι επιλογές μας σε οποιοδήποτε επίπεδο είναι επιλογές μέσα σε ένα 
εξουσιαστικό περιβάλλον. Όποια διατροφική στάση κι αν κρατήσουμε δεν μπορούμε να 
αμφισβητήσουμε ή να πλήξουμε την κυριαρχία συνολικά. Όμως είναι αντιφατικό να 
υποστηρίξει κάποιος ότι αφού μια ατομική επιλογή στη διατροφή δεν μπορεί να 
αμφισβητήσει και να απειλήσει την κυριαρχία τότε δεν υπάρχει και νόημα για να γίνουν 
κάποιες επιλογές με βάση κάποιες απόψεις. Από την άλλη δεν μπορεί κάποιος να αναγάγει τις 
διατροφικές του επιλογές ως τον βασικό μοχλό που θα καταστρέφει την κυριαρχία. 

Ένα είναι σίγουρο, όσοι αποστρέφονται την κυριαρχία ως καθολικό φαινόμενο, 
οφείλουν να βρίσκονται σε μια συνεχή πολεμική μαζί της. Το να κρυβόμαστε μέσα στη 
μαζοποίηση της κοινωνίας χωρίς να στηλιτεύουμε όσο μπορούμε στην καθημερινότητα μας 
ό,τι προωθεί η κυριαρχία, είναι ο εύκολος δρόμος για την αποποίηση της όποιας ευθύνης ως 
μέρος της μαζικής κοινωνίας, των παραγωγών και των καταναλωτών που ζουν εις βάρος κάθε 
διαφορετικής ύπαρξης. 

Σχεδόν όλοι οι άνθρωποι θα μπορούσαν να ζήσουν χωρίς να καταναλώνουν ζωικά 
παράγωγα. Η παραγωγή κρέατος και η διάθεση του στην αγορά, όπως και όλων των 
γαλακτοκομικών προϊόντων στηρίζεται πάνω σε διαδικασίες βασανισμού και αιχμαλωσίας. Η 
στέρηση της ελευθερίας στα ζώα, η επιβολή του εγκλεισμού κι η απομάκρυνση τους από τον 
φυσικό τους βιότοπο είναι βασική προϋπόθεση της κτηνοτροφίας. Το σκεπτικό είναι απλό, 
αφού μπορούμε να μην καταναλώνουμε ζωικά προϊόντα, γιατί να το κάνουμε συμβάλλοντας 
έτσι αμεσότερα στο βασανισμό των ζώων; Γιατί να το κάνουμε αφού μπορούμε εύκολα να το 

αποφύγουμε; Γιατί να είμαστε τόσο κολλημένοι στα στερεότυπα που διαμόρφωσε η 
κυριαρχία; 

Η επιλογή αυτή δεν μπαίνει εδώ με βάση κάποιο διαχωρισμό μεταξύ ζώων και φυτών. 
Τα φυτά έχουν και αυτά την δική τους μοναδική αυταξία και ύπαρξη, όπως και τα ζώα. Ειδικά 
σήμερα που τα μεταλλαγμένα δημητριακά εξαπλώνονται σε όλες τις ηπείρους, ενώ οι 
αποψιλώσεις για την εξάπλωση γεωργικών εκτάσεων αυξάνονται καταστρέφοντας την άγρια 
ζωή και κάθε είδος, είναι άτοπο να αναπαράγονται διαχωρισμοί ανωτερότητας μεταξύ ζώων 
και φυτών. 

Ούτως ή άλλως η εκτροφή ζώων απαιτεί τεράστιες ποσότητες γεωργικής παραγωγής. 
Με το να μην καταναλώνουμε ζωικά προϊόντα στην ουσία κρατάμε μια στάση όχι μόνο υπέρ 
των ζώων αλλά υπέρ της βιωσιμότητας συνολικά της βιόσφαιρας (δεν εννοούμε φυσικά ότι 
είναι το μοναδικό που μπορούμε να κάνουμε). Η επιλογή της φυτοφαγίας δεν μπορεί να 
αφοριστεί τόσο ανώδυνα. Επειδή είναι μια επιλογή που μπορεί να δέσει με μια ολιστική 
θεώρηση και στάση. 

Δεν είναι ανάγκη όμως να αναπαράγουμε ψευδαισθήσεις. Το να μην τρώμε ζώα ή να 
μην χρησιμοποιούμε ζωικά προϊόντα δεν σημαίνει ότι δεν συμμετέχουμε στο σύστημα που 
εκμεταλλεύεται τα ζώα. Όσο υπάρχουμε μέσα σε αυτό το σύστημα θα είμαστε και γρανάζια 
του και θα συμμετέχουμε έμμεσα στην εκμετάλλευση των ζώων και του φυσικού κόσμου 
συνολικά. Οπότε ας εξοπλιστούμε με συνολικές απόψεις ενάντια στην κυριαρχία, έτσι ώστε 
και οι πρακτικές μας να αποσκοπούν στην ουσιαστική απελευθέρωση. 


Μαθαίνοντας από τη μη ανθρώπινα ζώα... χωρίς πειράματα 

Τα πειράματα σε μη ανθρώπινα ζώα ξεκίνησαν συστηματικά ως ένα αναπόσπαστο 
μέρος των επιστημονικών διερευνήσεων και μεθόδων στην Δυτική Ευρώπη και ως άλλη μία 
έκφανση του διαχωρισμού ανθρώπου-φύσης στον πολιτισμένο κόσμο. Η μηχανιστική σκέψη 
της επιστήμης αντιμετώπισε εργαλειακά ζωντανά πλάσματα με απώτερο σκοπό την περαιτέρω 
κυριάρχηση και τον έλεγχο όσο το δυνατό περισσότερων δυνάμεων της φύσης. Τα πειράματα 
στα μη ανθρώπινα ζώα ήταν ένα μέρος της γενικότερης τάσης του Δυτικού πολιτισμού για 
πρόοδο και επέκταση. Οι απόψεις που ακόμα υποστηρίζουν ότι τα πειράματα σε μη 
ανθρώπινα ζώα ενισχύουν την ανθρώπινη υγεία και προστατεύουν από τις αρρώστιες τον 
άνθρωπο είναι το επισφράγισμα μιας διαστρέβλωσης. Οι τεχνικές του πολιτισμού έρχονται να 
λύσουν τα προβλήματα που ο ίδιος προκάλεσε, εφευρίσκοντας παράλληλα το δίπολο της 
υγείας και της αρρώστιας η κυριαρχία σπέρνει την ανασφάλεια. Είναι το πολιτισμικό πλαίσιο 
που δίνει στους επιστήμονες τη δυνατότητα να ασκούν φριχτές εξουσιαστικές πράξεις και όχι 
μόνο η στυγνότητα αυτών καθ' αυτών των επιστημόνων (που είναι άτομα γαλουχημένα από το 
γενικότερο πλαίσιο). Έτσι τα πειράματα αποσκοπούσαν και συνεχίζουν να συντηρούν ένα 
τρόπο ζωής που βασίζεται στην αιχμαλωσία και την ανελευθερία σαν αποτέλεσμα των βαθιά 
ριζωμένων ιδεολογημάτων και της εξάρτησης στον πολιτισμό. Ο αναρχικός Ελιζέ Ρεκλύ έγραψε 
τα πρώτα χρόνια του 20 ου αιώνα σε ένα κείμενο του: «...απεχϋανόμαστε την ζωοτομία καί όλα 
τα επικίνδυνα πειράματα, εκτός εάν τελούνται από τον επιστήμονα στον ίδιο του τον εαυτό». 

Μπορούμε να μάθουμε όντως σήμερα από τα μη ανθρώπινα ζώα όχι όμως 
βασανίζοντας τα σε πειράματα, αλλά παρατηρώντας τον τρόπο που προσαρμόζονται στη φύση 
χωρίς να την καταστρέφουν, έτσι ώστε να πράξουμε αναλόγως ως ανθρώπινο είδος 
αρνούμενοι εξαρχής ό,τι μας αλλοτριώνει από τη φύση. Μέσα στην ελεύθερη διαβίωση των 
ζώων οι άνθρωποι μπορούμε να δούμε τη δική μας χαμένη ελευθερία και ζωικότητα. Όμως 
μέσα από την ιδεολογική γυάλα του πολιτισμού και την εξάρτηση μαζί του οι άνθρωποι δεν 
μπορούν ή αρνούνται να δουν το πασιφανές για το πώς μπορεί να υπάρχει μια ζωή ελεύθερη 
και φυσική, κάτι που τα άλλα ζώα το βλέπουν ενστικτωδώς. 

Έχει διαχυθεί η εξουσιαστική άποψη ότι τα μη ανθρώπινα ζώα είναι ηλίθια επειδή 
δεν έχουν τις ίδιες νοητικές λειτουργίες με τον άνθρωπο. Αυτή η διαφορετικότητα 
κατανοήθηκε ως ανικανότητα και κατωτερότητα για να δικαιολογήσει την ανθρωποκεντρική 
υπεροψία και πρακτικές όπως τα πειράματα σε ζώα. Αντιστρέφοντας αυτό το ιδεολόγημα ο 
συγγραφέας Τζον Στάινμπεκ είχε γράψει: «Έχω δει ένα βλέμμα στα μάτια των σκυλιών, ένα 
φευγαλέο βλέμμα παίχνίδίάρίκης περιφρόνησης, καί είμαι σίγουρος πως τα σκυλιά βασικά 
πιστεύουν πως οι άνθρωποί είναι χαζοί». 


Πέρκ από ία δικαιώματα κπι ίο κρότος 

Ξεκινώντας από τη θέση ότι η ελευθερία μπορεί να βιωθεί μόνο με την απουσία της 
συστηματοποιημένης εξημέρωσης και της κρατικής δόμησης καταλήγουμε και στο ότι η 
παροχή δικαιωμάτων από το κράτος υπάρχει μόνο για να διατηρεί και να διαιωνίζει την 
κυριαρχία. Το να παρέχονται δικαιώματα σε μερικά μη ανθρώπινα ζώα όπως παρέχονται σε 
ανθρώπινα είναι ένα σημάδι για το πόσο έχει εισχωρήσει στα μυαλά κάποιων ανθρώπων η 
δικαιοδοσία του κράτους να διαχειρίζεται τη ζωή των έμβιων όντων της γης. Ακόμα 
διαφαίνεται ότι μέλη της σύγχρονης κοινωνίας αναγνωρίζουν ότι κάτι δεν πάει καλά σε σχέση 
με τον τρόπο που διαμορφωθήκαν οι σχέσεις μεταξύ των ανθρώπων και των άλλων ζώων. 

Είναι σημαντικό να τονιστεί η διαφοροποίηση του αγώνα για παροχή δικαιωμάτων σε 
μη ανθρώπινα ζώα από τον αγώνα για ολική απελευθέρωση από τα δεσμά του κράτους και 
του πολιτισμού. Με τη διεκδίκηση δικαιωμάτων γίνεται ταυτόχρονα η αποδοχή της επιβολής 
και του διαχωρισμού στα έμβια όντα από την οργανωμένη εξουσία. Επιπλέον αναγνωρίζεται 
ότι τα μη ανθρώπινα ζώα πρέπει να υπόκεινται στους νόμους που έφτιαξαν κάποιοι άνθρωποι 
και όχι να ζουν ανεξάρτητα από αυτούς στη φύση. 

Οι κρατικοί θεσμοί έρχονται να προσδώσουν δικαιώματα σε ορισμένα μη ανθρώπινα 
ζώα με την επίφαση της προστασίας και της ασφάλειας τους, στις συνθήκες όμως που έχει 
κατασκευάσει το ίδιο το σύστημα κυριαρχίας. Υπάρχουν όντως κάποια είδη ζώων που 
βρίσκονται σε κρίσιμη φάση ως προς την εξαφάνιση τους, σε αυτή την περίπτωση δίνονται 
κάποιοι νομικοί αγώνες προς τη κατεύθυνση της διατήρησης τους στη ζωή. Όμως μέσα από 
αυτό τον τρόπο αγώνα δεν θα βρεθεί πραγματική λύση, επειδή το πρόβλημα είναι πολύ πιο 
σύνθετο αφού ακόμα και αν επιβιώσει το είδος που απειλείται με εξαφάνιση δεν θα υπάρχει 
ο φυσικός βιότοπος για να μπορεί να ζήσει ελεύθερο, να αναπαραχθεί και να αλληλεπιδράσει 
με τα άλλα φυσικά στοιχεία χωρίς την διαρκή απειλή του πολιτισμού. Η παρέμβαση των 
πολιτισμένων διαδικασιών είναι η βασική αιτία της εξόντωσης των ζωικών ειδών και της 



καταστροφής της βιόσφαιρας. Αυτοί που επιλέγουν να υποστηρίζουν τα μη ανθρώπινα ζώα 
χωρίς μια συνολική στάση απέναντι στο κράτος στην ουσία δεν αντιτίθενται σε μια από τις 
βασικότερες αιτίες που οδήγησε στην συστηματική εκμετάλλευση των ζώων (δηλαδή την 
οργανωμένη εξουσία του κράτους). 

Είναι βασικό να υπάρχει μια συνολική ανάλυση και στοχοποίηση των αιτιών που 
συντηρούν και διαιωνίζουν την συστηματοποιημένη εκμετάλλευση των ζώων. Επειδή ο 
δρόμος ενός αγώνα για την παροχή δικαιωμάτων οδηγεί αποδεδειγμένα στον περαιτέρω 
έλεγχο τους, με τις στειρώσεις, τους εμβολιασμούς, τα μικροτσίπ, την καταστροφή του 
φυσικού τους βιότοπου και την αποδοχή τους ως παραγωγικές μηχανές. 

Πάντα δίπλα από τα αιτήματα για παροχή δικαιωμάτων πάει μαζί και το αίτημα για 
ισότητα. Είναι αίτημα επειδή μόνο η εξουσία μπορεί να διαμορφώσει την ισότητα μεταξύ των 
υποτελών της, αποκλείοντας πάντα κάποιους άλλους. Είτε μιλάμε για ισότητα είτε για 
ανισότητα στην κοινωνία ή μεταξύ της κοινωνίας και ορισμένων μη ανθρώπινων ζώων 
αναφερόμαστε σε μια κατάσταση που στο σύνολό της είναι ελεγχόμενη από την εξουσία. Στο 
φυσικό κόσμο σαν σύνολο δεν υπάρχει ούτε ανισότητα ούτε ισότητα, αλλά αρμονία μεταξύ 
των στοιχείων του, ενώ συνυπάρχουν η αλληλεγγύη, η αλληλοβοήθεια και ο φυσικός 
ανταγωνισμός μεταξύ των ειδών ως απαραίτητα χαρακτηριστικά του φυσικού κύκλου της 
ζωής. Όλη αυτή η φιλολογία περί ισότητας αναπτύσσεται κυρίως πάνω στην ηθική 
ισοκατανομή συμφερόντων που είναι επίσης μια επίπλαστη κατάσταση και δεν μπορεί να 
ταυτιστεί με μια απελευθερωμένη κατάσταση. Θα ήταν αδύνατο άλλωστε να αποδοθούν 
δικαιώματα σε όντα με ανόμοιους ρόλους στη φύση. Οπότε οι άνθρωποι δεν πρέπει να 
επιβάλουν την ισότητα στη φύση αλλά να επανασυνδεθούν με τους ρυθμούς και τις 
διεργασίες της φύσης, που δεν εμπεριέχουν την κρατική δόμηση και τον πολιτισμό. 

Όσο υπάρχει η αναγνώριση και όχι η απόρριψη των εξουσιαστικών δομών τα 
πράγματα θα είναι πιο δύσκολα για τα μη ανθρώπινα ζώα, σε πολλαπλάσιο βαθμό από ότι για 
τους ανθρώπους. Αν διογκωθεί περαιτέρω ο πολιτισμός τα άγρια ζώα δεν θα έχουν που να 
ζήσουν και όσα είναι εξημερωμένα θα γίνονταν αντικείμενα πιο εντατικής εκμετάλλευσης από 
τις βιομηχανίες. Οπότε το ζήτημα της εκμετάλλευσης των μη ανθρώπινων ζώων δεν πρέπει να 
διαχωριστεί από την γενικότερη εκμετάλλευση και καταστροφή που προκαλεί στον φυσικό 
κόσμο ο πολιτισμός αλλά να συνδεθεί με μια ενιαία άποψη και δράση ενάντια στη κυριαρχία. 




Μαρξισμός και ζωικός κόσμος 

Ο μαρξισμός είναι μια επιστημονική θεωρία που έχει επηρεάσει τον κλασικό 
αναρχισμό. Όμως ο μαρξισμός (όπως προαναφέραμε) δεν είναι καν μια θεωρία για την 
απελευθέρωση των ανθρώπων αφού δεν είναι μια ολιστική θεώρηση που εντάσσει στις 
διατυπώσεις της την αρμονία των ανθρώπινων δραστηριοτήτων με τον υπόλοιπο φυσικό 
κόσμο. Η μαρξιστική θεωρεία και ως ένα βαθμό ο κλασσικός αναρχισμός ενσαρκώνει το δόγμα 
του νεωτερισμού που συνοπτικά μπορούμε να πούμε ότι κινείται σε ιδεολογικούς άξονες 
όπως της πίστης στην πρόοδο, τον ανθρωποκεντρισμό, την απελευθερωτική δύναμη της 
τεχνολογίας, την επιστημονική μεθοδολογία, την πολιτική οικονομία και άλλες επιστήμες, την 
ανάπτυξη των παραγωγικών δυνάμεων, τον ντετερμινισμό και τον εξελικτισμό (βλ. «Ο ρόλος 
της εργασίας στην εξανθρώπιση του πιθήκου» του Φρίντριχ Ένγκελς). Ο μαρξισμός 
αποδέχεται όλη την ιδεολογία και την πραγματικότητα της κυριαρχίας επιλέγοντας να 
απορρίψει μόνο ένα μέρος της, με αποτέλεσμα να μην συγκρούεται με την ουσία του 
εξουσιαστικού οικοδομήματος αλλά με κάποιες εκφάνσεις του, έτσι στη πράξη το 
ενδυναμώνει και το αναπαράγει. Μάλιστα ο Μαρξ διέκρινε στο κεφάλαιο επαναστατικά 
χαρακτηριστικά επειδή όπως έγραψε καταρρίπτει κάθε εμπόδιο που αποτελεί τροχοπέδη για 
την ανάπτυξη των παραγωγικών δυνάμεων, εις βάρος όμως της φύσης την οποία εν τέλει την 
αντιμετωπίζει εργαλειακά. Ακόμα στο βιβλίο «Η γερμανική ιδεολογία» ο Μαρξ και ο Ένγκελς 
τονίζουν τον διαχωρισμό του ανθρώπου από τα άλλα ζώα με βάση το ότι ο άνθρωπος μπορεί 
και παράγει ο ίδιος την τροφή του ενώ τα άλλα ζώα δεν μπορούν. Με αυτή τη λογική οι άγριες 
ομάδες και φυλές που πριν 150 χρόνια ήταν πάρα πολλές στο κόσμο για τον Μαρξ και τον 
Έγκελς δεν ήταν καν αντιπροσωπευτικό δείγμα ανθρώπου, όπως πίστευε άλλωστε και η 
μεγάλη πλειοψηφία της αστικής κοινωνίας. 

Ειδικότερα ο μαρξισμός αγνοεί την ζωική φύση του ανθρώπινου είδους και την 
αλλοτρίωση που του προκαλεί η κυριαρχία και ο πολιτισμός. Παράλληλα αναπαράγει τα 
ιδεολογήματα περί ανωτερότητας του ανθρώπινου είδους από την υπόλοιπη φύση την οποία 
ο άνθρωπος, κατ' αυτόν οφείλει να τιθασεύσει. Απ' την στιγμή όμως που η φύση 
εκλαμβάνεται ως πρώτη ύλη για την ανάπτυξη των παραγωγικών δυνάμεων και του 
πολιτισμού, μπαίνουμε κατευθείαν σε μια κατάσταση όπου οι άνθρωποι διαχωρίζονται από 
τον υπόλοιπο φυσικό κόσμο. Τελικά η φύση δεν εκλαμβάνεται απλά ως εργαλείο ή 
«παραγωγικός συντελεστής» αλλά και ως εμπόδιο για την ανθρώπινη ελευθερία όσο 
παραμένει άγρια και μη εκμεταλλεύσιμη. Ο Μαρξ χαρακτηριστικά είχε μιλήσει για το πέρασμα 
από το βασίλειο των αναγκών στο βασίλειο της ελευθερίας, που πρόκειται για μια ακραιφνή 
ανθρωποκεντρική λογική αφού με λίγα λόγια υποστηρίζει ότι μέσα από τη βιομηχανία και τη 
συστηματοποιημένη εκμετάλλευση της φύσης ο άνθρωπος θα είναι ελεύθερος από τα 
υποτιθέμενα δεσμά της αναγκαιότητας που του προκαλεί η φυσική ζωή. Η κάλυψη λοιπόν των 
επίπλαστων και μη αναγκών από την ανάπτυξη της παραγωγικής διαδικασίας γίνεται το μέσο 
για την εξασφάλιση της υποτιθέμενης ανθρώπινης ελευθερίας. Η έννοια της ελευθερίας 
χρησιμοποιείται αυθαίρετα ως κάτι το αλληλένδετο με την ανάπτυξη της παραγωγής και την 
εξημέρωση της φύσης κάτι που στην πραγματικότητα είναι εντελώς αντιφατικό. 

Είναι αδιαμφισβήτητο ότι το οικονομικό σύστημα έχει βασικό ρόλο για τη 
διαμόρφωση του τρόπου ζωής σήμερα, όμως η κυριαρχία συνολικά δεν αποτελείται μόνο από 
την οικονομία αλλά από ένα σύνολο θεσμών και ιδεολογημάτων. Τα τεχνικά μέσα παραγωγής 

είναι επίσης αδιαχώριστα από το υπόλοιπο εξουσιαστικό σύστημα και τους θεσμούς του, 
οπότε αποδεχόμενος αυτό το βασικό μέρος του συστήματος αναδιοργανώνεις ταυτόχρονα και 
τα υπόλοιπα, μαζί με τις αντιλήψεις που τα θεμελιώνουν. 


Τι θέλουμε; 

Ένας αγώνας και συγκεκριμένα ο αναρχικός, έχει μεγάλη σημασία να παρουσιάζει τις 
θέσεις του, τον απώτερο στόχο του και το όραμα του, επειδή αλλιώς αποδυναμώνεται από τα 
μισά λόγια και την κενοδοξία. Το να ισχυρίζεται κάποιος ότι η αναρχία είναι μόνο ένας τρόπος 
δράσης που αποσκοπεί σε κάτι εντελώς θολό έχει πολλές προβληματικές οι οποίες 
αποδυναμώνουν την ανάπτυξη ουσιαστικών απελευθερωτικών διεργασιών. Για παράδειγμα 
είναι απαραίτητη μια διεργασία αναζήτησης που θα αναδείξει ποια είναι τα μέσα του αγώνα, 
τι μπορεί να είναι αποδεχτό και τι όχι ως πρακτική, χρειάζεται να γίνει πολύπλευρη 
ανασκόπηση του παρελθόντος και συνεχής ανάλυση του παρόντος έτσι ώστε να είναι 
ξεκάθαρος ο στόχος του αγώνα σύμφωνα πάντα με την γήινη φυσική πραγματικότητα. Αλλιώς, 
οι έτοιμες ιδεολογικές συνταγές του παρελθόντος, είναι πολύ εύκολο μέσα στην δύνη της 
σύγχρονης κοινωνικής πολυπλοκότητας να οδηγήσουν τον αγώνα ενάντια στην εξουσία να 
γίνει ένας αγώνας για τον μετασχηματισμό της ή την ενδυνάμωση της ανάγοντας τα μέσα 
αγώνα σε απώτερο σκοπό. Ο απελευθερωτικός αγώνας δίχως τις τεκμηριωμένες θέσεις και την 
ανεπηρέαστη από ιδεολογικές αγκυλώσεις ανάγνωση των κοινωνικών δεδομένων και 
συνθηκών δεν θα καταφέρει να παρουσιάσει μια ξεκάθαρη θέση κόντρα στη κυριαρχία. Ίσως 
ένας αναρχικός τρόπος ζωής να είναι όντως αδιανόητος για την συντριπτική πλειοψηφία της 
σημερινής κοινωνίας, παρ' όλα αυτά η αναρχία και η φύση δεν μπορούν να εκσυγχρονίζονται 
και να καθορίζονται με βάση την κοινωνική αλλοτρίωση. Επίσης επειδή οι αναρχικοί δεν είναι 
όλοι μια κλειστή οργάνωση με καταστατικό, αλλά μέρος της κοινωνικής πραγματικότητας δεν 
συμφωνούν όλοι μεταξύ τους (και αυτό δεν είναι απαραίτητα προβληματικό), ειδικότερα το 
χάσμα μεγαλώνει με αυτούς που βλέπουν την αναρχία ως πολιτική θεωρία ή ως ένα άλλο 
τρόπο για να διαχειριστούν τις παρούσες ανάγκες της μαζικής βιομηχανικής κοινωνίας με 
όσους απ' την άλλη θέλουν ένα φυσικό τρόπο ζωής χωρίς την συστηματοποιημένη εξημέρωση 
και τον πολιτισμό. 

Μας ενδιαφέρει ιδιαίτερα το «μετά» την καταστροφή του κράτους, επειδή δεν 
θέλουμε να γίνουμε στρατιωτάκια καμιάς πολιτικής σκοπιμότητας ή αριστερής στρατηγικής 
για να προκόψει μια κατάσταση που στην ουσία δεν θα έχει καν σχέση με μια 
απελευθερωμένη συνθήκη σε αρμονία με τη φύση. Μας ενδιαφέρει το «μετά» όχι για να 
ορίσουμε πώς θα ζει η κάθε κοινότητα ή ομάδα ανθρώπων αλλά για να ξεκαθαρίσουμε ότι 
κάποιοι θεσμοί δεν μπορούν να αναπαραχθούν με έναν ελεύθερο τρόπο, και ότι κάποιες 
αντιλήψεις όπως του ανθρωποκεντρισμού και της προόδου είναι αντίθετες προς την 
απελευθέρωση. Για παράδειγμα οφείλουμε να ξεκαθαρίσουμε ότι δεν θέλουμε κάποιο άλλο 
κράτος, δεν θέλουμε βιομηχανίες και μαζική κοινωνική οργάνωση, δεν θέλουμε να υπάρχει 
συστηματοποιημένος καταμερισμός εργασίας και εξειδίκευση, δεν θέλουμε μαζική 
εκπαίδευση και ιδρύματα (σχολεία, φυλακές, ψυχιατρεία κ.α.), δεν θέλουμε να υπάρχει 
καταστροφή του φυσικού κόσμου, συστηματοποιημένη εξημέρωση και αιχμαλωσία ζώων. 

Επειδή πολύ απλά όλα αυτά είναι μέρος ενός εξουσιαστικού τρόπου ζωής, σάρκα από τη 
σάρκα της κυριαρχίας. 

Ακόμα μας ενδιαφέρει πολύ η εποχή πριν το κράτος και ο τρόπος ζωής όσων ακόμα 
ζουν χωρίς κράτος. Επειδή μόνο από αυτούς που έζησαν σε αρμονία με τη φύση και χωρίς 
όλους αυτούς τους εξουσιαστικούς θεσμούς που υπάρχουν σήμερα μπορούμε να 
εμπνευστούμε πραγματικά προς μια απελευθερωτική προοπτική. Είναι πολύ σημαντικό να 
υπάρχει όσο το δυνατό περισσότερη κατανόηση για το τι προηγήθηκε πριν υπάρξουμε εμείς οι 
ίδιοι και πριν οι θεσμοί που μας ελέγχουν μετασχηματιστούν σ' αυτό που είναι σήμερα. Αυτό 
θα βοηθήσει έτσι ώστε να μην εκφράζουμε απόψεις που δεν έχουν σχέση με την γήινη 
πραγματικότητα και την ανθρώπινη ζωτικότητα όπως για παράδειγμα οι «ελεύθερες» 
ουτοπίες υψηλής τεχνολογίας. Δεν έχουμε ψευδαισθήσεις ότι μπορούν να γυρίσουν πίσω τα 
ρολόγια και τα ημερολόγια, αλλά είναι δεδομένο ότι τα ρολόγια και τα ημερολόγια μπορούν 
να καταστραφούν και να μην υπάρξουν ποτέ ξανά. Απ' την άλλη όσοι δεν θέλουν να συζητάνε 
καν για το «μετά» (θεωρώντας το περιττό και άσκοπο) το σίγουρο είναι ότι δεν αποσκοπούν σε 
κάτι ουσιαστικό ούτε ενδιαφέρονται στο να υπάρξει μια ελεύθερη κατάσταση, απ' την στιγμή 
που αποφεύγουν μια συνολική τοποθέτηση πάνω στο τι νομίζουν ότι πρέπει να αλλάξει ή να 
καταστραφεί. Επίσης υπάρχει και η πιθανότατη περίπτωση αυτοί που δεν τοποθετούνται 
ξεκάθαρα για το τι επιδιώκουν να έχουν ηθελημένα αλλότριες βλέψεις από μια συνολικά 
απελευθερωμένη κατάσταση. 

Οπότε θα βοηθούσε να μην αυτοπαγιδευόμαστε ούτε στο αιώνιο παροντικό κλουβί, 
ούτε στο αιώνιο μέλλον ή παρελθόν αλλά να συνδυάζουμε τις οπτικές μέσα από τις οποίες 
βλέπουμε την πραγματικότητα. Απορρίπτοντας το παρελθόν της γήινης και φυσικής ύπαρξης 
του ανθρώπου υπονομεύεται στην ουσία το ενδεχόμενο ενός ελεύθερου μέλλοντος, 
ανακυκλώνοντας και εμμένοντας με αυτό τον τρόπο στα δεσμά του πολιτισμού και στην 
εικόνα που έφτιαξε η κυριαρχία για τον άνθρωπο και τον κόσμο ολόκληρο. 

Φτιάχνοντας μια νοητή εικόνα για το πώς θα μπορούσε να υπάρχει ένας 
απελευθερωμένος κόσμος μας δίνεται η δυνατότητα να σκεφτόμαστε και να πράττουμε προς 
αυτή την κατεύθυνση χωρίς τη λοξοδρόμηση σε εξουσιαστικές απόψεις. Δεν περιμένουμε πότε 
θα γίνει το μεγάλο μπαμ που θα σημάνει την κατάρρευση του πολιτισμού και που υποτίθεται 
ότι θα μεταμορφωθούμε αυτόματα σε ελεύθερους ανθρώπους με ελεύθερη σκέψη. 
Αλλάζουμε ότι μπορούμε από σήμερα ξεκινώντας από τον τρόπο σκέψης μας προσπαθώντας 
παράλληλα να μεταδώσουμε τις απελευθερωτικές απόψεις και πρακτικές πολύμορφα και 
πάντα μακριά και ενάντια στη πολιτική. 

Τι θέλουμε; Τι άλλο από την απελευθέρωση σε όλη της την έκταση, σε όλη τη 
βιόσφαιρα της Γής. Θέλουμε την απελευθέρωση κάθε γήινου πλάσματος από τα δεσμά του 
πολιτισμού και της οργανωμένης εξουσίας. Θέλουμε η Γη να αναγριωθεί και πάνω της να 
τρέχουν ελεύθερα ζώα, στις θάλασσες να κολυμπάνε ελεύθερα ψάρια και στους ουρανούς να 
πετάνε χιλιάδες είδη πουλιών χωρίς την μόλυνση και τον συνεχή κίνδυνο της μαζικής 
εξολόθρευσης. Στη θέση των μονοκαλλιεργειών να φυτρώσουν εκατομμύρια είδη φυτών και 
τα δάση να καταλάβουν τις πόλεις και τα εργοστάσια. Οι σχέσεις των ανθρώπων να είναι 
ανεμπόδιστες από θεσμούς και νόμους, ενώ η ζωή τους να είναι απλή και φυσική όπως ήταν 
και πριν την επιβολή του κράτους. Αυτό πάει να πει αναρχία και όχι η μαζοποίηση, η 
βιομηχανοποίηση, ο επιστημονισμός και η εξολόθρευση του φυσικού κόσμου. Η ελευθερία 
δεν είναι το μηδέν, δεν είναι καν αριθμός, είναι βίωμα πραγματικό μέσα σε πραγματικές 

συνθήκες χωρίς αλυσίδες και όχι ψευδαίσθηση ενώ υπάρχει η κυριαρχία. Απ' την άλλη η 
αναρχία δεν είναι ο σκοπός ενός αγώνα για το «τίποτα» αλλά ένας αγώνας για τα πάντα, για 
την ολότητα της ελεύθερης φύσης. Οπότε η αναρχική θεώρηση δεν είναι ένα σύνολο από 
ρεφορμιστικές απόψεις αλλά πύρινες φλόγες στα μυαλά και τις πράξεις των απανταχού 
εξεγερμένων που στοχεύουν στην συνολική απελευθέρωση. 


Η άγριη ζωή στο στόχαστρο των τροχοφόρων 

Πολύ συχνά διαβάζουμε 
στις ειδήσεις για θανάτους 
αρκούδων στη Βόρεια κυρίως 
Ελλάδα από τροχαία ατυχήματα. 

Σύμφωνα με έρευνα το 2012 
ήταν η χρονιά με τα περισσότερα 
καταγεγραμμένα θύματα με τις 
νεαρές σε ηλικία αρκούδες να 
αποτελούν το μισό αριθμό των 
νεκρών. Προφανώς δεν είναι 
μόνο οι αρκούδες που είναι ένα 
είδος υπό διωγμό και εξαφάνιση 
στον ευρύτερο ελλαδικό χώρο 
αλλά και παγκόσμια. Πέρα από 
τους τραυματίες και τους νεκρούς 
ανθρώπους από ατυχήματα 
στους δρόμους, δεκάδες είδη ζώων χάνουν τις ζωές τους στα οδοστρώματα των κεντρικών και 
περιφερειακών δρόμων. Σκύλοι, γάτες και περιστέρια στις λεωφόρους των πόλεων αλλά και 
λύκοι, αλεπούδες, ελάφια, χελώνες, νυφίτσες, σκατζόχοιροι και άλλοι στην εξοχή. Δεν 
μπορούμε να θεωρούμε αυτές τις ζωές ως παράπλευρες απώλειες μιας αναπόφευκτης 
κατάστασης και ως εκ τούτου οφείλουμε να δούμε τι ευθύνεται γι' αυτό... 

Οι περισσότερες περιβαλλοντικές οργανώσεις κάνουν εκστρατείες ζητώντας 
"ρεαλιστικές" λύσεις στο ζήτημα. Να γίνονται δηλαδή μελέτες πριν φτιαχτούν οι δρόμοι και 
ειδικές κατασκευές με κάγκελα και περάσματα για τα ζώα. Παράλληλα προσπαθούν να 
προσεγγίσουν τους κυνηγούς και τους κτηνοτρόφους ως αρωγούς στην προσπάθεια για τη 
διάσωση των ζώων! Οι λύσεις αυτές αγνοούν το συνολικό ζήτημα της επέκτασης του 
πολιτισμού σαν βασικό αίτιο της εξαφάνισης της άγριας ζωής στο πλανήτη αλλά και του 
ανθρωποκεντρισμού και του διαχωρισμού από τη φύση ως βασικό ιδεολογικό υπόβαθρο της 
ψευδαίσθησης της ανθρώπινης υπεροχής και της συνεπακόλουθης καταστροφής της. Ο 
ανθρωποκεντρισμός αλλά και η σύγχρονη εμπορευματοποίηση των σωμάτων και της ζωής των 
ζώων αποτελούν βασικές αιτίες, αφού οι γουναράδες της Σιάτιστας (περιοχή με εκτροφεία 
ζώων για γούνες αλλά και με το μεγαλύτερο ποσοστό ατυχημάτων με αρκούδες) ή οι κυνηγοί 
που πάνε να σκοτώσουν άγρια ζώα μέσα στο δάσος προφανώς και δεν θα νοιαστούν για την 

αρκούδα που περνάει το δρόμο, αν δεν την σκοτώσουν επίτηδες. Σε περιοχές με κτηνοτροφική 
δραστηριότητα τα άγρια ζώα αντιμετωπίζονται από τους ανθρώπους ανταγωνιστικά ως προς 
τα ζώα που οι ίδιοι έχουν φυλακίσει για να σκοτώσουν αργότερα για εμπόριο ή τροφή. Έτσι τα 
αυτοκινητιστικά ατυχήματα πολλές φορές είναι καλοδεχούμενα αφού συμβάλλουν στην 
μείωση του πληθυσμού των άγριων ζώων που οι ίδιοι κυνηγούν ούτως ή άλλως με το τουφέκι. 

Η άνευ προηγουμένου απειλή για εξαφάνιση των υπόλοιπων ζωικών ειδών στον 
πλανήτη είναι αποτέλεσμα του τρόπου ζωής και οργάνωσης της μαζικής κοινωνίας και του 
βιομηχανικού πολιτισμού των τελευταίων δύο αιώνων. Η ραγδαία επέκταση της τεχνολογίας 
και η χρήση της στην παραγωγή σε συνδυασμό με την καπιταλιστική λογική της μέγιστης 
κερδοφορίας οδήγησαν σε μια ανεξέλεγκτη λεηλασία του φυσικού κόσμου με αποτέλεσμα 
σχεδόν όλα τα ζωικά είδη να βλέπουν τους βιοτόπους τους να συρρικνώνονται ή να 
καταστρέφονται ολοσχερώς. Ο τρόπος που λειτουργεί η βιομηχανική κοινωνία και η οικονομία 
της επιτάσσει και επιβάλλει για την διαιώνισή της μια συνεχόμενη πρόοδο της τεχνολογίας και 
της μεγιστοποίησης του κέρδους, πράγμα που σημαίνει εκμετάλλευση της φύσης με κάθε 
κόστος. Αυτό βέβαια δεν αποτελεί χαρακτηριστικό μόνο των καπιταλιστικών σχέσεων αλλά 
του πολιτισμού γενικότερα ο οποίος από τη γέννησή του στηρίχθηκε σε μια γεωγραφική και 
πληθυσμιακή επέκταση και εξάπλωση με στόχο τη διαιώνιση της κυριαρχίας. 

Η πραγματική επέλαση των ανθρώπινων δραστηριοτήτων πάνω σε κάθε γωνιά του 
πλανήτη στερεί σε εκατομμύρια είδη το σπίτι τους. Ένας τεχνόκοσμος που σαρώνει τα πάντα 
στο πέρασμά του και επιδιώκει να καλύψει κάθε κομμάτι γης με τσιμέντο καταπίνοντας κάθε 
ζωή. Φωτιές, καλλιέργειες, αποξηράνσεις, φράγματα, εξορύξεις, βιομηχανικές δραστηριότητες 
και μόλυνση συνθέτουν την εικόνα της καταστροφής και της εξαθλίωσης ολόκληρων 
βιοτόπων. Για να μεταφερθούν τα προϊόντα που παράγονται από τις βιομηχανίες στους 
κατοίκους των πόλεων έχει κατασκευαστεί ένα παγκόσμιο δίκτυο εμπορίου σε στεριά, 
θάλασσα και αέρα. Δάση ολόκληρα κόβονται στη μέση για να φτιαχτούν οι δρόμοι, 
διαρρηγνύοντας την ολότητα της ζωής μέσα σε αυτά και δημιουργώντας τεχνητά τείχη 
ανάμεσα στα ζώα, με αποτέλεσμα τη διατάραξη και εμπόδιση της βιωσιμότητας. Το θαλάσσιο 
εμπόριο ευθύνεται για τη δολοφονία χιλιάδων ζώων της θάλασσας, είτε σκοτώνοντας 
απευθείας ζώα με τις προπέλες των πλοίων, είτε διαταράσσοντας τα ρεύματα που 
ακολουθούν τα ζώα κάνοντάς τα να χάσουν τον προσανατολισμό τους, είτε μολύνοντας τους 
ωκεανούς με καύσιμα και σκουπίδια. Το ίδιο ισχύει και για τους κατοίκους του ουρανού, τα 
πτηνά, που βρίσκουν το θάνατο στους έλικες των αεροπλάνων αλλά και που 
αποπροσανατολίζονται στο ταξίδι τους για τις νότιες χώρες από τα ωστικά και εναέρια κύματα 
που εκπέμπονται για την εξυπηρέτηση της εναέριας κυκλοφορίας. 

Η παγκόσμια και εκτεταμένη χρήση του αυτοκινήτου αποτελεί βασικό χαρακτηριστικό 
του σύγχρονου τρόπου ζωής. Τα αυτοκίνητα ευθύνονται για τους περισσότερους θανάτους 
ανθρώπων και ζώων στο σύγχρονο κόσμο, αλλά και για τη μόλυνση της βιόσφαιρας από τις 
εκπομπές δηλητηριωδών αερίων. Τα αυτοκίνητα έχουν κατακλύσει όλο το πλανήτη 
δημιουργώντας μια ψεύτικη αναγκαιότητα, αποτελούν την εξατομικευμένη επίδραση των 
ταχέων μετακινήσεων στη καθημερινή ζωή. Η επιβολή του ιδεολογήματος της εξοικονόμησης 
χρόνου και της ταχύτητας έχει σαν βασικό στόχο να κάνει τους ανθρώπους να μην έχουν το 
χρόνο να σκεφτούν τι συμβαίνει γύρω τους αλλά και να αντιδράσουν με κριτήριο την αξία της 
ζωής, οι ταχείς ρυθμοί απονεκρώνουν πνευματικά τους ανθρώπους καθιστώντας τους 
υποχείρια της κυριαρχίας. Οι άνθρωποι κατάφερναν να μετακινηθούν εκατομμύρια χρόνια 

πριν την ανακάλυψη και την επιβολή του αυτοκινήτου. Το αυτοκίνητο, που σαν στόχο έχει να 
επιβάλλει τους φρενήρεις ρυθμούς που επιτάσσει η βιομηχανική παραγωγή και να 
αυτοματοποιήσει τις μετακινήσεις των ανθρώπων μέσα στα πλαίσια των δρόμων και των 
δομών του συστήματος, έχει καταφέρει να συμβάλλει περαιτέρω στην αποξένωση του 
ανθρώπου από το φυσικό κόσμο. Ο άνθρωπος-οδηγός μέσα στο σιδερένιο και γυάλινο κελί, 
το αυτοκίνητο δηλαδή, βλέπει το κόσμο γύρω του μέσα από το τζάμι σαν να βρίσκεται σε 
βιντεοπαιχνίδι. Δημιουργείται μια άτυπη αίσθηση εξουσίας απέναντι σε ό,τι κινείται γύρω του 
και πολλές φορές είναι μια εξουσία πάνω στη ζωή και το θάνατο τον όντων που τυχαίνει να 
βρίσκονται στο δρόμο του. Αυτή η εξουσιαστική σχέση εμβαθύνει όταν μπαίνουν διλήμματα 
που λένε ότι η ανθρώπινη ζωή αξίζει περισσότερο από αυτή των ζώων και έτσι 
δικαιολογούνται οι τόσο συχνοί θάνατοι. Όμως τα ζώα δεν απείλησαν ποτέ την ζωή με τις 
μετακινήσεις τους απαξιώνοντας κάθε ζωντανή οντότητα όπως γίνεται σήμερα με τη χρήση 
του αυτοκινήτου. Η ζωή κάθε ζώου είναι σημαντική για το ίδιο και τους συντρόφους του, κατά 
τον ίδιο τρόπο που η ζωή ενός ανθρώπου είναι σημαντική για τους οικείους του, το 
ιδεολόγημα της ανωτερότητας της ανθρώπινης ζωής, αποτελεί σαθρή απόδειξη του που μας 
οδηγεί ο ανθρωποκεντρισμός, σε μια άνευ προηγουμένου εξαφάνιση των ειδών όπως 
συμβαίνει και με την καφέ αρκούδα. Το αυτοκίνητο και όλο το σύμπλεγμα των ταχέων 
μετακινήσεων είναι αναπόσπαστο κομμάτι του βιομηχανικού τεχνολογικού συστήματος και 
άρρηκτα συνδεδεμένο με την επικράτηση και παγκοσμιοποίηση των δομών της κυριαρχίας. 

Ο βιομηχανικός πολιτισμός αποτελεί μια γάγγραινα στο σώμα του πλανήτη, 
επεκτείνεται ραγδαία μέχρι τη τελική καταστροφή κάθε μορφής ζωής. Η ανθρωποκεντρική 
λογική συμβάλει στο να μην βλέπουν οι άνθρωποι τη καταστροφή που συντελείται και 
εντείνεται μιας και θεωρούν πως η δική τους επιβίωση είναι εξασφαλισμένη ακόμα και αν 
χαθεί κάθε τι ζωντανό. Ζούμε σε ένα κόσμο που η κυριαρχία με την αρωγή του κράτους έχει 
καταφέρει να ελέγχει τις συνειδήσεις των ανθρώπων υπνωτίζοντάς τους με τα ναρκωτικά του 
πολιτισμού και την τεχνολογική εξημέρωση, κάνοντας τους να πιστεύουν ότι είναι μοναδικοί 
σε σχέση με τα υπόλοιπα ζώα και τη ζωή στη γη και πως βρίσκονται σε έναν αέναο 
ανταγωνισμό με τη φύση. 

Είναι λοιπόν αναγκαίο για τη ζωή και την ελευθερία όλων να συγκρουστούμε με τον 
πολιτισμό, το κράτος και τις δομές του, να καταστρέφουμε το τεχνολογικό σύστημα και τη 
βιομηχανία, να αποδομήσουμε την ανθρωποκεντρική λογική και να ζήσουμε στο φυσικό μας 
σπίτι τη γη που μας έθρεψε για εκατομμύρια χρόνια με αρμονία πριν την εμφάνιση της 
κυριαρχίας και του πολιτισμού. 

Μπορούμε και θέλουμε να αγωνιστούμε γι' αυτό τον σκοπό, είναι η μόνη ειλικρινής 
στάση απέναντι στην άγρια ζωή που πολεμιέται από τις μηχανές και την κοινωνία τους. 

Αγώνας για την ζωή, την ελευθερία και την αναρχία. 

Αγώνας για την ολική απελευθέρωση. 

ΠΟ ΠΟΛΥΤΕΧΝΕΙΟ. ΠΑΤΗΙΙΟΝ. ΚΤΗΡΙΟ ΓΚΙΗΗ »Ί 

«ο ιζικοε κοεποε και 

Η ΜΗΧΑΝΗ ΚΑΤΑΟΐεεπεΤΟΥ ΐΙΟΑΓΠεΠΟΥ 
ΑΠΟ ΜΙΑ ΑΝΑΡΧΙΚΗ ΟΠΤΙΚΗ* 


Εξαρχής ο πολιτισμός για να δομηθεί βασίστηκε στη συστηματοποιημένη εξημέρωση και 
εκμετάλλευση κάποιων ζωικών ειδών, ενώ σήμερα με την βιομηχανική του εκδοχή και την 
παγκόσμια κυριαρχία του κρατάει αιχμάλωτα δεκάδες δισεκατομμύρια ζώα απειλώντας με 
εξολόθρευση κάθε σπιθαμή από την εναπομείνασα άγρια ζωή της Γης. Το αναπόφευκτο της 
ανθρώπινης εξέλιξης, η πρόοδος και ο ανθρωποκεντρισμός είναι μερικά από τα ιδεολογήματα 
που στηρίζουν το εξουσιαστικό οικοδόμημα. 

Τι θέλουμε; Τι άλλο από την απελευθέρωση σε όλη της την έκταση, σε όλη τη βιόσφαιρα της Γής. 
Θέλουμε την απελευθέρωση κάθε γήινου πλάσματος από τα δεσμά του πολιτισμού και της 
οργανωμένης εξουσίας. Θέλουμε η Γη να αναγριωθεί και πάνω της να τρέχουν ελεύθερα ζώα, 
στις θάλασσες να κολυμπάνε ελεύθερα ψάρια και στους ουρανούς να πετάνε χιλιάδες είδη 
πουλιών χωρίς την μόλυνση και τον συνεχή κίνδυνο της μαζικής εξολόθρευσης. Στη θέση των 
μονοκαλλιεργειών να φυτρώσουν εκατομμύρια είδη φυτών και τα δάση να καταλάβουν τις 


πόλεις και τα εργοστάσια. 
























